Kepala budak dalam bungkusan mel dikirim kepada selebriti AS
Oleh KOSMO!

2 Januari 2023, 8:35 pm
BUENOS AIRES – Sebuah kotak mengandungi kepala budak lelaki ditemui ketika pemeriksaan rutin bungkusan oleh kastam Argentina dengan ia dialamatkan kepada seorang selebriti di Amerika Syarikat (AS), lapor akhbar Daily Star semalam.
Ketika diimbas semasa transit di Monte Grande, Buenos Aires, pihak berkuasa mengesan terdapat tulang manusia di dalam bungkusan tersebut.
Selepas dibuka, mereka menemui topeng Spider-Man di samping kepala budak lelaki yang dibalut kemas menggunakan kain kasa.
Mayat budak lelaki tersebut dianggarkan berusia antara sembilan hingga 12 tahun dan mungkin telah lama mati sehingga membolehkan mayatnya menjadi mumia.
Syarikat pos, Correo Argentino melaporkan kepala itu dipenggal dengan ‘sempurna’ dengan sisa rambut berwarna merah masih kelihatan.
Kotak itu difahamkan dialamatkan kepada seorang selebriti wanita di AS yang dikenali kerana mengambil bahagian dalam beberapa program realiti televisyen.

Pengirim kotak tersebut juga dikatakan menggunakan identiti palsu.
Pihak berkuasa Argentina kini sedang menyiasat sama ada selebriti berkenaan meminta bungkusan itu dihantar atau ia dikirim tanpa pengetahuannya.
Kepala tersebut pula telah dihantar ke Jabatan Jenayah Fiskal Argentina berikutan campur tangan daripada Mahkamah Jenayah Ekonomi Negara.
Pasukan Antropologi Forensik Argentina dilaporkan telah menjalankan kajian radiologi terhadap penemuan itu bagi mendedahkan asal-usulnya. – Agensi


Pelancong China ke Thailand tidak perlu jalani saringan Covid-19
Oleh KOSMO

2 Januari 2023, 8:00 pm
BANGKOK – Jabatan Kawalan Penyakit (DDC) Thailand mengumumkan bahawa ujian saringan Covid-19 ke atas pelancong dari China tidak perlu dilakukan ketika ini meskipun dokumen vaksinasi akan diperiksa sebelum mereka memasuki negara itu, lapor laman berita Thaiger semalam.
Ketua Pengarah DDC, Tares Krassanairawiwong berkata, hampir lima juta pengembara China dijangka tiba di Thailand tahun ini selain perjalanan dari Thailand ke negara itu juga diramal meningkat.
Beberapa Ahli Parlimen Thailand sebelum ini memberi amaran agar kerajaan tidak mengambil ringan dan melaksanakan sekatan terhadap pelancong China yang berpotensi membawa virus Covid-19 kerana jika tidak, negara itu berisiko berdepan epidemik baharu.
Pengerusi jawatankuasa, Somwang Danchaivijitr berkata, langkah sedemikian perlu untuk mewujudkan  keyakinan dalam kalangan pelancong dan sektor perniagaan di samping konsisten dengan amalan negara lain.
Meskipun ujian saringan di lapangan terbang tidak perlu dilakukan buat masa ini kerana risiko terkawal, pihak jawatankuasa telah menyediakan beberapa garis panduan untuk mengendalikan pengembara dari China bermula 8 Januari ini serta pelancong asing secara umum.
Antaranya adalah ujian secara rawak akan dilakukan ke atas pelancong yang masuk  atau keluar dari Thailand bagi menilai tindak balas ke atas langkah dilaksanakan.

Selain itu, pengendali atau pekerja yang mungkin akan menjadi kontak rapat dengan pelancong perlu menerima vaksinasi lengkap atau sekurang-kurangnya dua suntikan penggalak.
Kemudahan-kemudahan awam juga akan bersiap sedia bagi merawat pengembara luar yang jatuh sakit, terutamanya di wilayah-wilayah tumpuan pelancong. – Agensi


Liga Fantasi Kosmo!: Manfaat dua aksi Chelsea
Oleh KOSMO

2 Januari 2023, 8:30 pm
SAINGAN Fantasy Premier League (FPL) kini sudah memasuki minggu ke-19 dan semua pengurus dijangka melakukan beberapa pertukaran berdasarkan keputusan perlawanan yang berlangsung minggu lalu.
Dengan 11 perlawanan bakal berlangsung pada saingan minggu ini, sudah pasti ada beberapa pertemuan yang dilihat mampu menjadi ‘lubuk’ untuk pengurus-pengurus FPL meraih mata maksimum, termasuk dua perlawanan melibatkan Chelsea.
Justeru, hari ini Kosmo! seperti biasa berkongsi beberapa tips bagi memberi panduan kepada para pengurus FPL untuk melakukan percaturan terbaik dalam usaha memburu mata yang diidam-idamkan.
KAPTEN
PENYERANG Chelsea, Kai Havertz diberi tugas sebagai kapten pada perlawanan minggu ke-19 memandangkan The Blues akan mengharungi aksi berganda menentang Manchester City dan Fulham. Dia dijangka akan terus meledak selepas menjaringkan satu gol minggu lalu.
PENJAGA GOL
KEPA Arrizabalaga menampilkan aksi cukup baik ketika membantu Chelsea menang 2-0 ke atas Bournemouth minggu lalu. Pemain Sepanyol itu dijangka akan terus diberi kepercayaan untuk mengawal pintu gol The Blues.
PERTAHANAN
BEK kanan Manchester United, Aaron Wan-Bissaka mampu untuk menyumbang mata maksimum buat pengurus FPL memandangkan prestasinya sejak akhir-akhir ini semakin menyerlah. Justeru, pemilihannya dalam pasukan dilihat sebagai satu langkah bijak.

TENGAH
KAPTEN Arsenal, Martin Odegaard pasti menjadi pilihan ramai pengurus FPL memandangkan pemain antarabangsa Norway itu berjaya mengutip 40 mata dalam tiga perlawanan terakhir. Dengan momentum yang ada, dia mampu untuk meneruskan aksi cemerlang bagi minggu ke-19.
PENYERANG
ERLING Haaland sememangnya pilihan utama untuk terus mengemudi jentera serangan pasukan apabila sudah meledak 21 gol setakat ini. Bertemu Chelsea, dia dilihat mampu untuk menambah koleksi jaringan bagi kempen 2022/23.

JADUAL PERLAWANAN
SELASA
Brentford lwn Liverpool
Siaran langsung Astro 813, 1.30 pagi
RABU
Arsenal lwn Newcastle
Siaran langsung Astro 813, 4 pagi
Everton lwn Brighton
Siaran langsung Astro Go, 3.45 pagi
Leicester lwn Fulham
Siaran langsung Astro Go, 3.45 pagi
Man. United lwn Bournemouth
Siaran langsung Astro 811, 4 pagi
KHAMIS
Southampton lwn N. Forest
Siaran langsung Astro Go, 3.30 pagi
Leeds lwn West Ham
Siaran langsung Astro 813, 3.45 pagi
Aston Villa lwn Wolves
Siaran langsung Astro 811, 4 pagi
C. Palace lwn Tottenham
Siaran langsung Astro Go, 4 pagi
JUMAAT
Chelsea lwn Man. City
Siaran langsung Astro 813, 4 pagi
JUMAAT (13 Januari)
Fulham lwn Chelsea
Siaran langsung Astro 813, 4 pagi

SENARAI PENJARING
21 GOL
Erling Haaland (Man. City)
13 GOL
Harry Kane (Tottenham)
12 GOL
Ivan Toney (Brentford)
11 GOL
Marcus Rashford (Man. U)
10 GOL
Aleksandar Mitrovic (Fulham)
9 GOL
Miguel Almiron (Newcastle)
Rodrigo (Leeds)
7 GOL
Roberto Firmino (Liverpool)
Phil Foden (Man. City)
James Maddison (Leicester)
Gabriel Martinelli (Arsenal)
Mohamed Salah (Liverpool)
Leandro Trossard (Brighton)
Martin Odegaard (Arsenal)


‘Dating’ dengan 100 lelaki setahun demi cari cinta sejati
Oleh KOSMO!

2 Januari 2023, 7:30 pm
BEIJING – Seorang wanita di China mengaku bahawa dia  keluar temu janji bersama  100 orang lelaki sepanjang tahun lalu dalam usaha  untuk mencari cinta sejati, lapor portal berita Wolipop semalam.
Wanita hanya dikenali sebagai Baozhuzi itu berkata, dia mula menjalani kehidupan seperti itu selepas gagal dalam bercinta dan kerjaya.
Ini kerana ketika usianya mencecah 32 tahun, Baozhuzi kehilangan teman lelaki dan kerjayanya sekali gus, selepas menjalinkan hubungan cinta selama lapan tahun serta menerima gaji lumayan.
Selepas mengalami kekecewaan itu, Baozhuzi akhirnya membuat keputusan untuk mengenali lebih ramai lelaki bagi mencari seseorang yang betul-betul sesuai dengannya.
Lelaki-lelaki yang didampingi wanita itu berasal daripada pelbagai latar belakang termasuk pakar kewangan dan ahli muzik bahkan ada yang berbeza budaya.
Menurut wanita itu, dia juga pernah bertemu janji dengan tiga lelaki dalam satu hari.

Tambah Baozhuzi, tujuan dia bertindak demikian adalah untuk mencari pasangan yang boleh hidup bersama dan memiliki zuriat.
“Saya tidak mempunyai tekanan untuk berkahwin sebelum usia tertentu tetapi ingin memiliki anak sebelum usia 35 tahun,” katanya menerusi temu bual dengan program dokumentari di saluran NetEase News.
Usaha Baozhuzi akhirnya berbaloi kerana selepas selepas bertemu janji dengan 100 lelaki, dia telah menemui ‘kekasih sejati’ pada November tahun lalu. – Agensi


Lebih 3,000 hektar tanah rizab melayu ‘lesap’
Oleh Mohd Kamarul Hasifi Kamarudin dan KOSMO

2 Januari 2023, 7:38 pm
Lebih 3,000 hektar tanah rizab melayu ‘lesap’ | 15 MINIT MMTV 2 JANUARI 2023


Dakwa kaunter ditutup tanpa makluman, juruwang dimarahi pelanggan
Oleh FLORINA DERIS

2 Januari 2023, 7:15 pm
PETALING JAYA – Ekoran dakwaan menutup kuanter tanpa meletakkan sebarang pemakluman, seorang juruwang sebuah pasar raya yang hamil tujuh bulan dimarahi seorang pelanggan.
Menerusi hantaran berdurasi seminit dan 53 saat yang dimuat naik, @isuviralsemasa memaparkan seorang juruwang memaklumkan kaunter ditutup kepada seorang wanita yang beratur di belakang pelanggan sebelumnya.
Bagaimanapun, seorang lelaki dipercayai anak kepada wanita itu telah tiba-tiba muncul dan merakam kejadian itu dalam keadaan marah.
“Sebelum saya merakamnya, ibu saya sempat berkata, mengapa tidak memaklumkan awal-awal kuanter sudah ditutup. Dia meminta ibu saya ke kuanter lain.
“Dia siap menjeling ke arah ibu saya dan memanggil staf lain kerana enggan melayan kami,” dakwa lelaki terbabit.
Di ruangan komen, hantaran tersebut mengundang pelbagai reaksi daripada netizen yang rata-rata menyebelahi juruwang terbabit.

“Kakak itu tidak salah. Fahami situasi akak yang sedang mengandung itu. Barang pelanggan masih banyak yang perlu dia ‘scan’,” ciap @sucrerosea.
“Semuanya hendak dirakam dan ditularkan. Jangan malukan dan menjatuhkan orang lain dengan cara seperti ini,” seloroh @zakhyranuar.
Pengguna lain, @nrlailiaa_ yang mendakwa rakan kepada juruwang tersebut berkata, ibu kepada pelanggan tersebut masih beratur meskipun sudah diberitahu bahawa kuanter sudah ditutup.
“Melihat kepada rakaman televisyen litar tertutup (CCTV), pelanggan tersebut datang dalam keadaan beremosi dan memberitahu bahawa ibunya sudah beratur terlalu lama.
“Lelaki itu bertindak memprovokasi dan bertindak merakam rakan saya sedangkan jam kerjanya sudah habis pada jam 6 petang dan dia menutup kuanter pun disebabkan arahan pihak atasan,” katanya. – KOSMO! ONLINE


Pemandu cedera, kereta dinaiki suami isteri terbalik
Oleh AZMI NORDIN

2 Januari 2023, 8:32 pm
RAWANG – Sepasang suami isteri berdepan detik cemas apabila kenderaan dinaiki mereka terbalik selepas melanggar penghadang jalan di Lebuh Raya Utara Selatan (menghala Ipoh), di sini, petang tadi.
Pengarah Bomba Selangor, Datuk Norazam Khamis berkata, pihaknya menerima panggilan kecemasan berhubung kejadian pada pukul 5.15 petang sebelum menggerakkan anggota ke lokasi.
Katanya, sebanyak enam anggota berserta sebuah jentera telah dikejarkan ke lokasi kemalangan dari Balai Bomba dan Penyelamat (BBP) Bukit Sentosa bagi melakukan misi menyelamat.
“Laporan di lokasi mendapati kemalangan melibatkan sebuah kereta Toyota Sienta yang dinaiki sepasang suami isteri telah terbabas lalu terbalik selepas melanggar penghadang jalan raya.
“Akibat kemalangan itu, pemandu yang juga lelaki berusia 44 tahun dalam keadaan separa sedar mengalami kecederaan dalaman telah dikeluarkan orang awam sebelum pihak bomba tiba,” katanya dalam kenyataan hari ini.
Menurut Norazam, isteri mangsa berusia 40-an yang berada di kerusi penumpang tidak mengalami sebarang kecederaan dan sempat keluar dari kenderaan tersebut selepas kemalangan berlaku.

Jelasnya, rawatan awal diberikan kepada mangsa sebelum kedua-duanya dihantar ke Hospital Slim River menggunakan ambulans. – KOSMO! ONLINE.


Hujan lebat di Perak, Sabah malam ini
Oleh KOSMO!

2 Januari 2023, 7:13 pm
PETALING JAYA – Jabatan Meteorologi (MetMalaysia) meramalkan hujan lebat berserta ribut petir dan angin kencang berlaku di beberapa daerah sekitar Perak dan Sabah sehingga pukul 9 malam.
MetMalaysia dalam kenyataan berkata, cuaca buruk tersebut dijangka di negeri Perak melibatkan daerah Batang Padang dan Muallim.
Sementara itu, di Sabah pula, antara kawasan berisiko adalah Pedalaman (Beaufort) dan Pantai Barat.
Dalam pada itu, MetMalaysia turut mengeluarkan Amaran Ribut Petir bagi kawasan terlibat susulan cuaca buruk yang diramalkan.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – KOSMO! ONLINE


New York benar mayat dijadikan baja kompos
Oleh KOSMO!

2 Januari 2023, 7:05 pm
BANDAR RAYA NEW YORK – New York menjadi negeri terbaharu di Amerika Syarikat (AS) membenarkan proses pengkomposan mayat manusia sebagai sebahagian daripada kaedah mesra alam sekitar, lapor Badan Penyiaran Britain (BBC) semalam.
Turut dikenali sebagai ‘penguraian organik semula jadi’, amalan itu menyaksikan mayat manusia akan mereput selepas beberapa minggu diletakkan di dalam sebuah bekas.
Pada 2019, Washington menjadi negeri pertama di AS yang membenarkan kaedah tersebut dijalankan dan diikuti oleh Colorado, Oregon, Vermont dan California.
New York menjadi negeri kelima membenarkan kaedah pengkomposan selepas menerima kelulusan daripada Gabenornya, Kathy Hochul.
Menerusi kaedah yang akan dilakukan di kemudahan atas tanah itu, mayat manusia akan dimasukkan ke dalam bekas tertutup bersama bahan-bahan terpilih seperti serpihan kayu, alfalfa dan rumput jerami. Ia kemudian akan mereput berikutan aktiviti mikrob.
Selepas kira-kira sebulan, proses pemanasan bagi membunuh sebarang jangkitan akan dilakukan sebelum tanah tersebut diserahkan kepada waris si mati.

Tanah itu kemudian boleh digunakan untuk menanam bunga, sayur atau pokok.
Sebuah firma yang menawarkan perkhidmatan tersebut di AS, Recompose berkata, perkhidmatan yang ditawarkan boleh menjimatkan satu tan karbon berbanding kaedah pengebumian tradisional atau membakar mayat. – Agensi


Kes purata aktif, kematian Covid-19 menurun
Oleh MOHD. HUSNI MOHD. NOOR

2 Januari 2023, 6:54 pm
PUTRAJAYA – Jumlah kes kematian dan purata kes aktif harian Covid-19 di seluruh negara bagi minggu terakhir 2022 (Minggu Epidemiologi ke-52) merekodkan penurunan.
Ketua Pengarah Kesihatan, Tan Sri Dr. Noor Hisham Abdullah berkata, bagi tempoh 25 Disember hingga 31 Disember itu, bilangan kes baharu berkurangan 36.1 peratus kepada 3,767 kes berbanding 5,894 kes direkodkan pada minggu sebelumnya.
Beliau berkata, bilangan kes tempatan juga turun 36.5 peratus (5,880 kepada 3,735 kes) manakala bilangan kes import meningkat 129.6 peratus (14 kepada 32 kes).
“Selain itu, bilangan kes kematian pula turun 29 peratus (31 kepada 22 kes) manakala, purata kes aktif setiap hari menurun sebanyak 14.7 peratus (14,580 kepada 12,433 kes),” katanya menerusi kenyataan mingguan jangkitan COVID-19, hari ini.
Katanya, bilangan kes sembuh pada minggu terakhir itu juga turun 24.7 peratus iaitu daripada 5,869 kes dicatat minggu sebelum ini kepada 7,791 kes.
Dr. Noor Hisham berkata, jumlah kemasukan pesakit Covid-19 ke fasiliti kesihatan iaitu di hospital dan Pusat Rawatan Covid-19 Berisiko Rendah (PKRC) bagi setiap 100,000 penduduk turun sebanyak 18.3 peratus.

Menurutnya, jumlah kemasukan pesakit Covid-19 kategori 1 dan 2 ke hospital awam bagi setiap 100,000 populasi juga turun 35 peratus; manakala pesakit kategori 3, 4, dan 5 pula turun 31.6 peratus.
“Sementara itu, peratus pengisian katil fasiliti Covid-19 bukan kritikal dan katil Unit Rawatan Rapi (ICU) masing-masing juga turun tiga dan satu peratus.
“Bagi CAC Maya pula, jumlah kes yang melengkapkan penilaian kendiri (HAT) terus turun 38.8 peratus pada minggu itu berbanding minggu sebelumnya iaitu daripada 6,516 kes kepada 3,990 kes,” katanya.
Secara keseluruhannya, katanya, bagi tempoh 25 Januari 2020 hingga 31 Disember 2022, kumulatif kes Covid-19 adalah 5,026,677; kumulatif kes sembuh pula 4,978,194 kes; manakala kumulatif kes kematian 36,853 kes.
Sebanyak 12 kluster masih aktif daripada keseluruhan 7,165 kluster dilaporkan. – KOSMO! ONLINE


Lebuh raya utama sesak, ramai balik bercuti
Oleh KOSMO!

2 Januari 2023, 5:22 pm
PETALING JAYA – Aliran trafik di beberapa lebuh raya utama sesak berikutan pertambahan kenderaan sempena selesai cuti persekolahan dan tahun baharu hari ini.
Menerusi laporan di Facebook, Lembaga Lebuhraya Malaysia (LLM), trafik dilaporkan sesak di Lebuhr Raya Utara-Selatan melibatkan kedua-dua arah.
“Antaranya dari Perai ke Juru; Ipoh ke Simpang Pulai; Gopeng ke Tapah; Ladang Bikam ke Sungkai; Kempas ke Pasir Gudang dan Tol Sungai Besi ke Pusat Bandar,” katanya.
Sementara itu, di Lebuh Raya Kuala Lumpur-Karak (KLK), trafik dilaporkan perlahan melibatkan ara Hentian Rehat Gombak ke Plaza Tol Gombak dan Plaza Tol Bentong ke Bukit Tinggi.
Tambah LLM, terdapat beberapa kemalangan dilaporkan di Lebuh Raya Utara-Selatan arah utara melibatkan Bukit Beruntung ke Sungai Buaya serta Sungai Bakap ke Bandar Cassia yang menjadi punca kesesakan dan kelewatan kepada pengguna. – KOSMO! ONLINE


Kahwin selepas terperangkap 10 hari dalam rumah akibat perintah berkurung Covid-19
Oleh KOSMO!

2 Januari 2023, 5:30 pm
BEIJING – Sepasang kekasih di China tidak menyangka insiden mereka ‘terperangkap’ di dalam sebuah pangsapuri semasa kuarantin membawa ke gerbang perkahwinan selepas terpaksa tinggal sebumbung selama 10 hari, lapor akhbar South China Morning Post.
Kisah pasangan yang identiti mereka tidak didedahkan itu mendapat perhatian netizen di media sosial China selepas  dikongsikan minggu lepas.
Pada Ogos tahun lalu, lelaki berkenaan dikatakan pergi ke rumah wanita tersebut di wilayah Hainan untuk melawatnya selepas bersetuju untuk bertemu janji buat kali pertama.
Bagaimanapun, kedua-dua mereka ‘terkurung’ di dalam rumah wanita berkenaan selama 10 hari berikutan pelaksanaan perintah berkurung Covid-19.
Sepanjang tempoh itu, kedua-dua mereka saling mengenali dan mendapat tahu bahawa mereka merupakan alumni sekolah yang sama dan pernah bertemu dua tahun sebelum itu.
Video tular di media sosial menunjukkan si lelaki sedang memasak di dapur dan kedua-dua mereka makan bersama-sama serta menjalani kehidupan seharian.

Selepas 10 hari menghabiskan masa bersama, pasangan tersebut berkata, perasaan mereka untuk satu sama lain semakin kuat sehingga mereka berasa sedih ketika perlu berpisah pada penghujung tempoh kuarantin.
Selepas menjalinkan hubungan cinta jarak jauh seketika, mereka akhirnyua membuat keputusan untuk berkahwin dan mendaftarkan perkahwinan pada 26 Disember lalu.
Kisah mengenai pasangan itu mendapat perhatian netizen dengan ramai yang meluahkan rasa terharu.
“Mereka ditakdirkan untuk bertemu,” kata seorang netizen.
“Kisah cinta yang indah,” komen seorang pengguna lain. – AGENSI


‘UMNO mesti bersama Pas jika mahu bangkit’
Oleh KOSMO!

2 Januari 2023, 4:33 pm
PETALING JAYA – Anak bekas Mursyidul Am Pas, Allahyarham Datuk Nik Abdul Aziz Nik Mat, Nik Mohamad Abduh berpandangan UMNO perlu bersama Pas sebagai rakan politik jika parti itu mahu bangkit daripada kekalahan Pilihan Raya Umum Ke-15 (PRU15).
Menurutnya, beliau menghormati pilihan Presiden UMNO menolak untuk bersama Perikatan Nasional (PN) atas faktor UMNO akan dimatikan di dalam PN dan melihat PH akan memberi UMNO sedikit nafas serta kekuatan.
“Betul atau salah, saya hormatinya sebagai pilihan yang terpaksa dibuat. Cuma pandangan saya adalah konsisten sebagaimana sebelum ini,” katanya dalam satu hantaran di Facebook hari ini.
Nik Mohamad Abduh berkata, UMNO telah pun bersama Pas dalam Muafakat Nasional (MN), malangnya salah faham berterusan yang gagal diselesaikan telah memalapkan MN dan hubungan antara Pas dan UMNO.
Beliau mendakwa, kini terdapat dua kumpulan dalam UMNO dan beliau tetap konsisten mengajak mereka untuk bersama Pas membina negara walau kumpulan mana yang akan memimpin UMNO nanti.
“Segala salah faham boleh diselesaikan. Kemenangan besar bukan dengan membunuh, tetapi dicapai dengan perdamaian. Bukankah begitu ‘fathu Makkah’?

“Politik negara telah menzahirkan pelbagai kepelikan. Ia bermaksud tiada yang mustahil dalam politik. Biarlah kalau mulut kuat sembang. Jangan pula muka yang tersembam,” ujarnya.
Terdahulu, beliau mendakwa perpecahan dalaman, kekalutan perebutan kuasa di dalam kerajaan serta persaingan dengan Parti Pribumi Bersatu Malaysia (Bersatu) telah memalapkan usaha-usaha untuk meneguhkan semangat Islam di dalam UMNO.
Justeru, katanya, UMNO mesti kembali kepada Islam kerana UMNO pernah menunjukkan tekad ke arah itu dan melakukan pindaan dalam perlembagaan parti tersebut yang meletakkan Islam di tempat utama.
“Adakah itu hipokrit? Allah yang maha tahu. Saya tidak akan menghukum. Bagi saya, pilihan UMNO untuk bersama PH adalah tindakan terdesak akibat hilangnya keyakinan terhadap PN, bukan terhadap Islam,” katanya. – KOSMO! ONLINE


Marah dilabel isteri malas, wanita ‘smackdown’ nenek hingga tersungkur
Oleh KOSMO!

2 Januari 2023, 6:00 pm
JAKARTA – Sebuah klip video tular di media sosial Indonesia memaparkan seorang wanita bertengkar sebelum menyerang seorang warga emas yang bertongkat sehingga terjatuh ke tanah, lapor laman berita Suara.com.
Video itu dimuat naik dalam akaun Instagram @terang_media. Kejadian itu berlaku di Cianjur, Jawa Barat.
Wanita itu dikatakan menyerang nenek suaminya kerana tidak mahu dilabel sebagai isteri pemalas.
Kejadian bermula apabila wanita yang sedang mendukung seorang bayi bertengkar dengan seorang nenek yang tinggal di sebuah rumah.
Ketika nenek itu hendak meninggalkan lokasi kejadian, wanita itu terus menahannya sehingga mangsa tersungkur ke atas tanah.
Bayi yang didukung wanita itu juga terjatuh. Dia terus memukul mangsa ketika cuba dileraikan oleh orang lain.

Mangsa yang tidak berdaya mengerang kesakitan akibat dicengkam dan dihempap ke tanah.
Video itu mendapat perhatian netizen di ruangan komen.
“Tidak tahu malu, sudahlah menumpang, bermalas-malasan, berbuat jahat lagi,” kata seorang netizen.
“Tiada sopan santun…Walaupun marah orang tua, jangan sampai begitu,” kata netizen lain. – Agensi


Sektor pelancongan perubatan di P. Pinang meningkat
Oleh SAFINA RAMLI

2 Januari 2023, 6:14 pm
GEORGE TOWN – Pendapatan untuk sektor pelancongan perubatan di Pulau Pinang menyaksikan peningkatan memberangsangkan iaitu dari RM66 juta pada 2021 kepada RM285 juta tahun lalu.
Ketua Menteri, Chow Kon Yeow berkata, jumlah yang dicapai pada tahun ini masih belum melepasi jumlah sebelum Covid-19 melanda, namun peningkatan semula pelancong perubatan ke negeri itu amat menggalakkan.
“Kita telah mencapai hampir 50 peratus daripada apa yang diperoleh pada 2019.
”Keadaan ini sangat positif untuk ekonomi negeri, ia juga sesuatu yang membanggakan kerana menunjukkan Pulau Pinang terus menjadi destinasi pelancongan pilihan termasuk pelancong perubatan,” katanya di sini hari ini.
Terdahulu, Kon Yeow menyaksikan pelancaran video Pusat Pelancongan Perubatan Pulau Pinang (P. MED) dan majlis menandatangani kerjasama Protokol Pelancongan Perubatan dengan PT Citilink Indonesia.
Kon Yeow berkata, menurut Majlis Perjalanan Penjagaan Kesihatan Malaysia (MHTC), dari 2015 hingga 2019 industri itu telah berkembang pada kadar pertumbuhan purata terkumpul sebanyak 17 peratus.

“Pada 2019, Pulau Pinang menerima hampir 480,000 pelancong perubatan, dan menjana pendapatan sebanyak RM730 juta. Ini bermakna hampir 50 peratus daripada jumlah pendapatan Malaysia adalah daripada pelancongan perubatan,” katanya.
Sementara itu, Soon Hin berkata, Indonesia sentiasa menjadi pasaran utama untuk pelancongan perubatan, memandangkan persamaan bahasa dan budaya.
“Dalam tempoh 11 bulan pertama 2022, Pulau Pinang menerima kira-kira 144,975 pelancong perubatan antarabangsa di mana Indonesia menyumbang sebanyak 54 peratus, diikuti Bangladesh dan India,” tambahnya. – KOSMO! ONLINE


Individu positif Covid-19 perlu aktifkan fungsi notifikasi MySejahtera
Oleh MOHD. HUSNI MOHD. NOOR

2 Januari 2023, 5:45 pm
PUTRAJAYA – Kementerian Kesihatan (KKM) mengingatkan individu disahkan positif Covid-19 supaya mengaktifkan fungsi notifikasi aplikasi MySejahtera dalam telefon pintar masing-masing.
Ketua Pengarah Kesihatan, Tan Sri Dr. Noor Hisham Abdullah berkata, ia penting bagi memastikan mekanisme pemantauan kendiri ini berfungsi dengan baik.
Beliau berkata, bagi tahun ini dan ke hadapan, KKM akan memantau pesakit Covid-19 yang tidak bergejala selain bergejala ringan dan perkara itu akan diteruskan seperti biasa.
“Ia termasuk menerusi Pelaporan Home Assesment Tool (HAT) dimana pemantauan individu yang tidak bergejala akan menggunakan platform MySejahtera secara keseluruhan serta notifikasi kepada individu yang layak mendapat rawatan ubat antiviral PAXLOVID.
“Selain itu, pemantauan pesakit Covid-19 secara maya akan diteruskan oleh pasukan petugas di CAC dan Fever Centre Klinik Kesihatan masing-masing.
“Manakala, CPRC di peringkat Negeri juga akan terus bertanggungjawab untuk memantau situasi Covid-19 di negeri masing-masing,” katanya menerusi kenyataan akhbar hari ini.

Katanya, pemberian Perintah Pengawasan dan Pemerhatian di Rumah (HSO) dan surat pelepasan kuarantin (RO) secara digital juga akan diteruskan seperti biasa melalui aplikasi MySejahtera.
Dalam pada itu, Dr. Noor Hisham berkata, KKM merakamkan ribuan terima kasih atas bantuan diberikan syarikat telekomunikasi negara untuk operasi talian CPRC HOTLINE dan CAC HELPLINE Kebangsaan sejak 2020 hingga 2022.
“Ia membabitkan bantuan dari segi bentuk pakej talian telefon, kadar panggilan lebih rendah, kadar SMS yang dikecualikan dan bantuan ejen panggilan tambahan,” katanya. – KOSMO! ONLINE


Lima sekeluarga cedera, pemandu Hilux hilangkan diri
Oleh MOHAMAD NAUFAL MOHAMAD IDRIS

2 Januari 2023, 5:33 pm
KLANG – Lima sekeluarga cedera apabila kereta dinaiki bertembung dengan sebuah kenderaan pacuan empat roda dipercayai memecut laju gara-gara mengelak lampu isyarat merah di persimpangan berhampiran Kompleks Sukan Pandamaran.
Dalam kejadian itu, mangsa dikenali Jariaa Abdul Razak, 50, parah apabila patah kaki kiri manakala empat lagi iaitu suaminya, Mohd. Affendy Abd. Aziz, 59, dan tiga anak mereka masing-masing Adreen, 28 ;Arisha, 26 dan Adam,22, hanya cedera ringan.
Kelima-lima mereka dikatakan baharu pulang dari sebuah kenduri di kawasan berhampiran.
Kosmo! difahamkan pemandu Toyota Hilux dikatakan memandu laju bagi mengelak untuk berhenti dari isyarat lampu merah sehingga bertembung dengan kereta mangsa yang ketika itu lampu isyarat laluan mereka sudah hijau.
Pengarah Bomba Selangor, Datuk Norazam Khamis berkata, seramai enam termasuk pegawai Balai Bomba dan Penyelamat Pelabuhan Klang bergegas ke lokasi kejadian sebaik menerima panggilan kecemasan pukul 3.09 petang.
Katanya, pasukan bomba yang tiba empat minit kemudiannya mendapati dua mangsa tersepit di tempat duduk penumpang belakang kereta jenis Proton Prima itu.

Tiga lagi mangsa keluar sendiri sebelum kehadiran bomba.
“Mangsa yang tersepit berjaya dikeluarkan pihak bomba menggunakan peralatan dan semua mangsa telah dihantar ke Hospital Tengku Ampuan Rahimah di sini untuk rawatan lanjut.
“Manakala pemandu pacuan empat roda jenis Toyota Hilux dipercayai menghilangkan diri,” katanya dalam kenyataan hari ini. – KOSMO! ONLINE


Covid-19: P. Pinang akur protokol KKM
Oleh SAFINA RAMLI

2 Januari 2023, 6:04 pm
GEORGE TOWN – Pulau Pinang bersedia melaksanakan protokol-protokol yang ditetapkan Kerajaan Pusat dan Kementerian Kesihatan (KKM) berhubung kemasukan pelancong dari China ke negeri itu.
Ketua Menteri, Chow Kon Yeow berkata, setakat ini tiada penerbangan terus dari China ke Pulau Pinang memandangkan ia telah dihentikan sejak pandemik Covid-19 melanda.
”Semua tertakluk kepada perintah Kerajaan Pusat dan KKM, sekiranya ada apa-apa protokol yang perlu dipatuhi kita akan patuh,” katanya di sebuah hotel di sini hari ini.
Terdahulu, Kon Yeow menghadiri majlis pelancaran video Pusat Pelancongan Perubatan Pulau Pinang (P. MED) dan majlis menandatangani kerjasama Protokol Pelancongan Perubatan dengan PT Citilink Indonesia.
Terdahulu, China dilapor akan membuka semula sempadannya pada 8 Januari ini selepas hampir tiga tahun ditutup berikutan pandemik Covid-19.
Susulan itu, KKM melaksanakan ujian air kumbahan pesawat dari China bagi memperkukuhkan pengawasan di pintu masuk antarabangsa (PMA) dalam mengekang penularan Covid-19.

Ketua Pengarah Kesihatan, Tan Sri Dr. Noor Hisham Abdullah berkata, sampel air kumbahan akan dihantar ke Makmal Kesihatan Awam Kebangsaan (MKAK) untuk ujian rantai polimerase (PCR), seterusnya dihantar untuk penjujukan genom jika dikesan positif Covid-19.
Menurut Kon Yeow, situasi terkini jangkitan Covid-19 di Pulau Pinang pada masa ini berada dalam trend menurun.
”Laporan harian yang kita terima dalam beberapa minggu ini menunjukkan purata kes harian di Pulau Pinang adalah sekitar 40 hingga 50 kes,” tambahnya. – KOSMO! ONLINE


Netizen geli lipas mati ‘berkubur’ dalam telinga pesakit
Oleh KOSMO!

2 Januari 2023, 6:30 pm
JAKARTA – Sebuah klip video tular di media sosial Indonesia memaparkan seorang wanita dikejarkan ke hospital gara-gara telinganya dimasuki seekor lipas, lapor laman berita Suara.com.
Video itu dimuat naik dalam akaun Instagram @ fakta.indo.
Seorang kakitangan sebuah hospital dirakam sedang merawat seorang pesakit.
Pesakit wanita itu mengadu mengalami sakit di telinga kanannya dan ingin menjalani pemeriksaan.
Setelah diperiksa, kakitangan hospital kemudian dilihat mengeluarkan seekor lipas mati dari telinga wanita itu menggunakan penyepit.
Kejadian itu membuatkan ramai netizen terkejut.

“Mengerikan, bagaimana anda boleh masuk ke sana (telinga),” kata seorang netizen.
“Refleks saya langsung terus memegang telinga,” kata netizen lain. – Agensi


Hujan lebat diramal di Mekah, salji di utara Arab Saudi
Oleh KOSMO!

2 Januari 2023, 4:51 pm
JEDDAH — Pusat Meteorologi Kebangsaan (NCM) Arab Saudi menaikkan amaran hujan bagi meningkatkan kewaspadaan penduduk di kota Jeddah, Rabigh dan Al-Kamil, lapor akhbar Saudi Gazette semalam.
NCM turut memaklumkan bahawa kota suci Mekah akan dilanda hujan lebat bermula petang Ahad. Amaran itu kekal aktif sehingga pukul 3 petang (waktu tempatan) pada Isnin (hari ini).
Ramalan itu menyatakan, hujan tahap sederhana dan lebat diramal bersama angin kuat, ombak besar serta hujan batu, manakala jarak penglihatan pula rendah.
Ketua Pegawai Eksekutif NCM, Dr. Ayman Ghulam berkata, ramalan menjangkakan bahawa hujan lebat turun mulai petang Ahad di Jeddah, Thuwal, Rabigh, Al-Kamil, Ibu Kota Suci, Taif, Al-Hada, Al-Shifa, Al-Shuaiba dan Al-Laith.
“Hujan lebat ini berlarutan di Madinah dan wilayahnya, termasuk pantai dan kemudian beredar ke timur di wilayah Riyadh, Hail, Qassim, wilayah timur, timur laut dan utara, termasuk wilayah Al-Jouf dan Wilayah Sempadan Utara.
“Salji lebat akan turun di wilayah utara Arab Saudi dan kabus tebal akan terbentuk pada awal pagi Isnin,” tambahnya. – Agensi


Henti lesen premis judi, loteri mampu cegah masalah sosial
Oleh JAMLIAH ABDULLAH

2 Januari 2023, 3:22 pm
ALOR SETAR – Persatuan Pengguna Kedah (Cake) menyambut baik keputusan kerajaan negeri menghentikan lesen operasi premis judi dan loteri di negeri ini yang disifatkan mampu mencegah masalah sosial terutama dalam kalangan penduduk beragama Islam.
Presidennya, Mohamad Yusrizal Yusoff berkata, keputusan itu bagaimanapun dijangka menyebabkan kegiatan judi haram berleluasa.
Justeru, beliau meminta pihak yang terlibat dengan penguatkuasaan termasuk pihak berkuasa tempatan (PBT) dan polis memberi perhatian serius dalam membendung kegiatan tersebut.
“Cake sambut baik atas penamatan lesen judi dan loteri ini yang diarahkan kerajaan negeri bermula semalam. Kita berbesar hati kerana kegiatan judi ini membawa masalah sosial kepada penduduk.
“Penamatan lesen (judi dan loteri) ini mampu mengurangkan jenayah sosial dalam negeri,” katanya di sini hari ini.
Bermula semalam semua operasi premis perjudian dan loteri di Kedah ditamatkan sepenuhnya ekoran keputusan kerajaan negeri tidak membenarkan lagi lesen perniagaan itu diperbaharui. – KOSMO! ONLINE


4 maut, 3 cedera parah dua helikopter bertembung di Gold Coast
Oleh KOSMO

2 Januari 2023, 4:28 pm
BRISBANE, AUSTRALIA – Empat maut manakala tiga yang lain cedera parah apabila dua helikopter bertembung di udara di sebuah lokasi pelancongan popular di Australia hari ini, lapor stesen penyiaran CNN.
Nahas itu berlaku sekitar pukul 2 petang (waktu tempatan) berhampiran Main Beach di Gold Coast, selatan Brisbane.
“Dua helikopter tersebut bertembung dan terhempas di tebing pasir tidak jauh dari Sea World Resort,” kata pegawai polis bertugas untuk wilayah tenggara, Gary Worrell.
Menurutnya, agak sukar untuk perkhidmatan kecemasan mengakses ke kawasan tebing pasir itu yang terletak tidak jauh dari pantai.
Tambah Worrell, masih terlalu awal untuk mengenal pasti punca sebenar nahas itu. Siasatan awal mencadangkan bahawa sebuah helikopter berlepas manakala sebuah lagi sedang mendarat ketika pelanggaran berlaku.
Sementara itu, pegawai daripada Perkhidmatan Ambulans Queensland, Jayney Shearman berkata, 13 orang berada di dalam dua helikopter itu ketika ia bertembung.

Daripada jumlah itu, empat meninggal dunia, tiga mengalami kecederaan parah dan enam cedera ringan.
Semua mangsa yang cedera telah dibawa ke hospital. – Agensi


Tua adalah kejatuhan – Nik Abduh
Oleh KOSMO!

2 Januari 2023, 3:56 pm
PETALING JAYA – Seorang pemimpin Pas hari ini mendakwa jenama Barisan Nasional (BN) yang terlalu lama, kusam dan tiada sentuhan pembaharuan antara faktor utama kekalahan parti itu dalam Pilihan Raya Umum Ke-15 (PRU15).
Anak bekas Mursyidul Am Pas, Allahyarham Datuk Nik Abdul Aziz Nik Mat, Nik Mohamad Abduh berkata, Perikatan Nasional (PN) dan Pakatan Harapan (PH) pula lebih muda, baru dan menarik.
“Ia lebih kuat untuk menarik pengundi baru. Tua adalah kejatuhan,” katanya dalam satu hantaran di Facebook hari ini.
Nik Mohamad Abduh berkata, faktor kedua kekalahan BN adalah perpecahan dalaman yang tidak diubati menyebabkan parti itu menyertai PRU15 dengan hati yang terpecah-pecah.
Kata beliau, dengan bebanan berat itu, ketika kempen PRU15, BN tiada kekuatan untuk menangkis segala serangan sehingga hari mengundi menyebabkan BN kelihatan amat malap.
“Kedua-dua faktor di atas adalah sunnah dan aturan Allah di dalam jatuh bangun hidup manusia,” katanya. – KOSMO! ONLINE


Penduduk terkejut jumpa 158 ketulan ganja terapung di tali air
Oleh OTHMAN YAHAYA

2 Januari 2023, 4:33 pm
YAN – Penduduk Kampung Tengah Makau di Dulang Kecil, Jalan Sungai Yan di sini terkejut apabila menemui 158 ketulan mampat dipercayai dadah jenis ganja terapung di tali air berdekatan kawasan rumah mereka pada Sabtu lalu.
Ketua Polis Daerah Yan, Deputi Superintendan Shahnaz Akhtar Haji berkata, pihaknya dihubungi penduduk di situ memaklumkan tentang penemuan dadah bernilai RM450,415 itu pada pukul 9.35 pagi.
“Kita bergegas ke lokasi dan hasil pemeriksaan mendapati kesemua ketulan mampat dadah tersebut terapung berdekatan pintu air di kampung berkenaan.
“Siasatan lanjut mendapati keseluruhan berat dadah ditemui adalah 180.17 kilogram yang boleh digunakan oleh kira kira 350,000 penagih,” katanya pada sidang akhbar di Ibu Pejabat Polis Daerah Yan di sini hari ini.
Kata beliau, pihaknya percaya dadah itu dipercayai telah berada di situ selama kira-kira enam jam sebelum penduduk menemuinya.
“Kita masih menjalankan siasatan lanjut untuk mengetahui dari mana dadah itu dibawa atau kenapa ia ditinggalkan di situ. Kawasan ini dipercayai hanya dijadikan transit sebelum dadah tersebut diedar ke luar daerah ini,” ujarnya. – KOSMO! ONLINE


Lelaki mati lemas selepas terjun kolam ketika mabuk
Oleh AZMI NORDIN

2 Januari 2023, 3:51 pm
RAWANG – Mayat seorang lelaki tempatan ditemui terapung selepas dipercayai terjun ke dalam kolam takungan air dalam keadaan mabuk di Tasik Puteri Centre Park, Batu Arang, di sini, pagi tadi.
Pengarah Bomba Selangor, Datuk Norazam Khamis berkata, pihaknya menerima panggilan kecemasan berhubung kejadian pada pukul 10.26 pagi sebelum menggerakkan anggota ke lokasi.
Katanya, sebanyak 12 anggota lain-lain pangkat berserta sebuah jentera telah dikejarkan ke lokasi mangsa lemas dari Balai Bomba dan Penyelamat (BBP) Batu Arang bagi melakukan misi mencari dan menyelamat (SAR).
“Awalnya, BBP Batu Arang menerima maklumat daripada pihak polis yang menyatakan terdapat seorang lelaki tempatan dipercayai dalam keadaan mabuk terjun ke dalam kolam takungan air sekitar pukul 10 pagi semalam.
“Setibanya di lokasi, pasukan bomba telah melakukan kerja-kerja mencari mangsa di dalam kolam takungan air itu,” katanya dalam kenyataan hari ini.
Tambahnya, mangsa yang berusia 25 tahun itu berjaya dijumpai kira-kira pukul 1.33 petang tadi.

“Mangsa telah diserahkan kepada pihak Polis Diraja Malaysia (PDRM) untuk tindakan selanjutnya,” ujarnya. – KOSMO! ONLINE.


Cuaca cerah sekitar Semenanjung, hujan di Sarawak petang ini
Oleh KOSMO!

2 Januari 2023, 4:07 pm
PETALING JAYA – Cuaca baik dan cerah diramal sekitar Semenanjung petang ini, namun beberapa kawasan di Sarawak mengalami hujan lebat sehingga pukul 5 petang.
Perkara itu dimaklumkan pihak Jabatan Meteorologi Malaysia (MetMalaysia) menerusi satu kenyataan sebentar tadi.
Katanya, ribut petir, hujan lebat dan angin kencang dijangka di negeri Sarawak melibatkan kawasan Samarahan, Betong, Sarikei (Pakan dan Sarikei), Mukah (Tanjung Manis) dan Kapit (Bukit Mabong dan Belaga) petang ini.
Dalam pada itu, tiada sebarang laporan cuaca buruk dikeluarkan bagi negeri-negeri Semenanjung setakat pukul 3.30 petang. – KOSMO! ONLINE


Mayat dengan empat kesan tembakan ditemui tersangkut pada pokok
Oleh ROSLIZA MOHAMED

2 Januari 2023, 3:17 pm
TUMPAT – Mayat seorang lelaki yang sudah reput dengan kesan empat tembakan pada kepalanya dijumpai dalam keadaan tersangkut pada sebatang pokok di tepi tebing Sungai Golok, Pengkalan Haram Berek 12 dekat Bukit Bunga, Tanah Merah semalam.
Mayat mangsa yang masih belum diketahui identitinya itu ditemui oleh seorang pemancing di kawasan berkenaan kira-kira pukul 3 petang.
Ketua Polis Kelantan, Datuk Muhamad Zaki Harun berkata, siasatan mendapati, mayat lelaki yang hanya memakai seluar dan tiada sebarang dokumen pengenalan diri itu dipercayai sudah meninggal dunia lebih dua minggu lalu.
Menurutnya, setakat ini, polis masih belum dapat mengenal pasti identiti lelaki itu sama ada merupakan rakyat tempatan atau warga asing.
“Mayat mangsa telah dihantar ke Hospital Tanah Merah untuk proses bedah siasat. Selain itu, polis turut mengambil cap jari mangsa dan akan menjalankan ujian asid deoksiribonukleik (DNA).
“Siasatan awal berdasarkan kesan empat tembakan pada kepala mangsa, lelaki itu dipercayai ditembak daripada jarak dekat,” katanya ketika ditemui pemberita selepas Majlis Anugerah Pengurusan Perumahan Terbaik Polis Diraja Malaysia (PDRM) di Balai Polis Wakaf Bharu di sini hari ini.

Mengulas lanjut, Muhamad Zaki berkata, pihaknya sudah bekerjasama dengan polis di Thailand untuk menyiasat kes itu lebih lanjut.
Menurutnya, setakat ini, polis masih belum mendapat sebarang maklumat sama ada kejadian mangsa ditembak berlaku di negara ini atau di Thailand. – KOSMO! ONLINE


Hilang dua bagasi di Langkawi, Fizi Ali tak halalkan kerugian
Oleh NUR AL-FAIRUZA SYARFA NOR SAIDI

2 Januari 2023, 4:22 pm
PETALING JAYA – Keseronokan percutian penyampai radio, Fizi Ali di Pulau Langkawi berakhir dengan insiden malang apabila kerugian sekitar RM1,000 selepas dua bagasinya hilang setibanya di jeti Kuala Kedah semalam.
Pemilik nama sebenar Mohd. Hafizudin Alimudin, 33, itu tidak menyangka akan melalui pengalaman kehilangan beg semasa percutian memandangkan pertama kali ke Langkawi dengan menaiki feri.
“Memang saya tidak pernah naik feri untuk ke Langkawi tetapi dilakukan kerana ingin beri lebih pengalaman kepada anak perempuan saya, Ameena.
“Kami tidak tahu bagaimana  sistem feri berfungsi. Barangan juga perlu diletakkan di bahagian hadapan dan belakang.
“Tempat duduk kami di bahagian tengah, jadi semua barangan diletakkan di hadapan dan tidak fikir akan hilang,” ujar penyampai radio HotFM itu ketika dihubungi Kosmo! Online hari ini.
Berkongsi lanjut, Fizi yan turut bercuti bersama anak perempuannya Ameena, menganggarkan kerugian sekitar RM1,000 dan beg tersebut penuh berisi coklat serta cenderahati untuk diberikan kepada kenalan.

“Saya ingat okey sahaja, tetapi apabila sampai di Kuala Kedah, hanya beg baju yang tinggal.
“Waktu itu pula saya terkejar-kejar untuk jaga Ameena dan mencari dua lagi beg berisi coklat.
“Anggaran kerugian lebih kurang RM1,000 sebab bukan barang saya seorang sahaja. Selebihnya barangan dua orang adik, abang dan ibu juga berada dalam beg tersebut,” luahnya dalam nada kesal.
Nasib bagaimanapun menyebelahi Fizi apabila dihubungi individu yang mengakui terambil sebuah begnya.
“Apabila saya buat InstaStory tentang perkara ini, ada orang mesej menyatakan dia terambil beg kecil saya.
“Beg kecil tersebut masih tidak diserahkan lagi kerana dia tinggal jauh dan saya dapat tahu perkara tersebut setengah jam sebelum tiba di Kuala Lumpur,” katanya.
Selepas insiden tersebut, Fizi juga tidak serik untuk bercuti lagi di Langkawi suatu hari nanti
Dia juga berharap begnya dapat dipulangkan individu terbabit dan kejadian kehilangan tidak menjadi kelaziman bagi pengguna feri.
“Saya tidak serik dengan apa yang terjadi tetapi, lebih kepada melakukan persediaan rapi selepas ini.
“Nasihat saya kepada semua kalau barangan seperti coklat jangan letak di hadapan, biarlah sempit di bawah kaki bahagian tempat duduk.
“Ada yang suruh halalkan. Bukan tidak mahu tetapi, saya takut perkara ini akan menjadi kebiasaan sebab bukan saya sahaja yang terkena kes sebegini,” ujarnya.
Terdahulu, Fizi menuai perhatian ramai apabila meluahkan rasa geram berhubungan kehilangan bagasinya dalam Instagram.
Duda anak satu itu juga tidak akan menghalalkan barangan miliknya yang diambil dengan cara tidak bertanggungjawab oleh mana-mana individu. – KOSMO! ONLINE


Ugut polis, peniaga direman 4 hari
Oleh MOHD AZLI ADLAN

2 Januari 2023, 3:45 pm
DUNGUN – Seorang peniaga yang diburu sejak enam minggu lalu kerana melakukan ugutan jenayah terhadap anggota polis berjaya ditahan polis hari ini.
Lelaki berusia 53 tahun yang berasal dari bandar ini tersebut ditahan di Bangi, Selangor pada pukul 12 tengah malam.
Ketua Polis Daerah Dungun, Superintendan Baharudin Abdullah berkata, suspek dikatakan melakukan ugutan tersebut pada dua bulan lalu.
“Usaha untuk mengesan lelaki yang berasal dari daerah ini berkenaan sudah dilakukan sejak sebulan lalu. Dia telah direman selama empat hari sehingga Khamis ini bagi membantu siasatan,” katanya ketika dihubungi di sini hari ini.
Baharudin berkata, perintah reman itu dibenarkan Majistret Noradila Ab. Latif di Mahkamah Majistret di sini hari ini dan kes disiasat mengikut Seksyen 507 Kanun Keseksaan kerana melakukan ugutan jenayah.- KOSMO! ONLINE


Jambatan P. Pinang, Jambatan Kedua ditutup berperingkat 8 Januari
Oleh SAFINA RAMLI

2 Januari 2023, 3:37 pm
GEORGE TOWN – Beberapa jalan termasuk Jambatan Pulau Pinang dan Jambatan Sultan Abdul Halim Mu’adzam Shah atau lebih dikenali sebagai Jambatan Kedua akan ditutup secara berperingkat pada 8 Januari ini.
Penutupan sementara itu bagi memberi laluan kepada acara kayuhan berbasikal Penang Fellowship Ride sejauh 66 kilometer.
Pengerusi Jawatankuasa Belia dan Sukan Negeri Pulau Pinang, Soon Lip Chee berkata, jalan-jalan yang terlibat akan ditutup bermula 6.30 pagi hingga 1 tengah hari.
“Bagi Jambatan Pulau Pinang iaitu dari arah bahagian Pulau ke Seberang Perai sahaja waktu penutupan adalah dari pukul 6.30 pagi hingga pukul 9 pagi.
“Bagi Jambatan Sultan Abdul Halim Mu’adzam Shah dari arah Batu Kawan ke Batu Maung sahaja waktu penutupan adalah dari pukul 9 pagi hingga 12 tengah hari. Bagi laluan lain yang terlibat juga akan ditutup sementara secara berperingkat,” katanya dalam satu kenyataan di sini hari ini.- KOSMO! ONLINE


Seksi sangat, Riena Diana disarankan ingat Tuhan
Oleh MUHAMMAD HAIKAL RAMLI

2 Januari 2023, 2:04 pm
PETALING JAYA – Tahun Baharu 2023 memberi isyarat bahawa dunia hiburan tanah air pastinya tidak akan pernah sunyi dengan kisah-kisah sensasi. Kemunculan pelakon Riena Diana pada malam ambang tahun baharu boleh dianggap sebagai pemanas bahang 2023.
Menerusi perkongsian pelakon drama ‘Kampung People’ dalam Instagram miliknya, Riena dilihat berani mati memakai ‘tank top’ berwarna hitam berkerlipan dengan kapsyen ringkas ucapan selamat tahun baharu.
Perkongsian pelakon berusia 26 tahun itu seterusnya menuai pelbagai respons dan reaksi daripada pengguna media sosial.
Tinjauan Kosmo! dalam ruangan komen, rata-rata netizen menyifatkan penampilan Riena itu agak keterlaluan, mencolok mata, sekali gus tidak sesuai bagi wanita Melayu beragama Islam. Bahkan ada juga yang menasihat Lailer Kampung People itu agar mengingati Tuhan.
“Ya Allah memang seronok muat naik gambar maca ini, dah tua nanti atau mana tahu esok mati jenuh nak padam balik semua gambar, ini bertentangan dengan pegangan agama kita, ingat Tuhan sikit” komen seorang netizen.
“Kenapa artis sekarang makin seksi. Dah 2023, jangan lalai sangat wahai umat Nabi Muhammad,” tulis seorang lagi netizen itu.

Dalam pada itu, terdapat juga netizen yang menyindir Riena atau nama sebenar, Nur Qamarina Zulreal itu berpakaian sedemikian kerana kecewa akibat putus cinta.
“Kemain lepas putus cinta makin seksi, mahu tunjuk yang engkau terpaling kecewa ke? Sudah-sudah la tu, bukan trend dah pakai baju seksi sekarang,” komen netizen itu.
“Terima kasih selalu belanja tanpa berjimat cermat, kenyang mata lelaki, patutlah putus cinta, terkejut bakal mentua kalau menantu pakai macam ini,” komen netizen yang lainnya.
Terdahulu, Riena Diana memaklumkan yang hubungan cintanya dengan jejaka dikenali sebagai Nik Afiq sudah terkandas di tengah jalan.
Sebelum ini, mereka dikhabarkan merancang untuk melangsungkan perkahwinan selepas empat tahun menjalin cinta. Perpisahan tersebut sekali gus memusnah impian mereka untuk hidup bersama. – KOSMO! ONLINE


Pelajar rugi RM22,300, wang simpanan pusaka arwah ibu lesap
Oleh ABDUL RASHID ABDUL RAHMAN

2 Januari 2023, 2:13 pm
KUANTAN – Seorang pelajar perempuan tingkatan enam berputih mata apabila wang simpanan pusaka arwah ibunya sebanyak RM22,300 lesap selepas dia terpedaya dengan skim pelaburan tidak wujud melalui Telegram.
Ketua Polis Pahang, Datuk Seri Ramli Mohamed Yoosuf berkata, kejadian bermula pada 14 Disember lalu selepas mangsa yang berusia 19 tahun melayari laman sosial Facebook berkaitan skim pelaburan berkenaan.
Katanya, mangsa kemudiannya telah dimasukkan dalam kumpulan aplikasi Telegram dan suspek memaklumkan mangsa akan menerima pulangan yang lumayan dalam tempoh tiga jam sahaja.
“Mangsa telah memindahkan wang sebanyak RM 1,000 ke akaun suspek dan suspek telah memberikan pengenalan pengguna dan kata laluan laman web pelaburan tersebut.
“Dalam akaun tersebut mangsa dapati pulangan sebanyak RM 16,000 tetapi suspek telah meminta beberapa bayaran sebelum mangsa dapat mengeluarkan duit tersebut,”katanya di sini hari ini.
Menurut Ramli mangsa kemudiannya telah membuat bayaran menggunakan duit simpanan wang pusaka arwah ibunya dan mengalami kerugian sebanyak RM22,300.

Dalam pada itu katanya, kes disiasat mengikut Seksyen 420 Kanun Keseksaan dan pihak polis sedang giat melakukan siasatan.-KOSMO! ONLINE


Kebakaran Jakel: Kehadiran K9 bukan luar biasa
Oleh MOHD YUNUS YAKKUB

2 Januari 2023, 2:18 pm
SHAH ALAM – Dua anjing unit pengesan (K9) digerakkan bagi proses membantu siasatan forensik kebakaran Wisma Jakel, Seksyen 7 di sini, hari ini.
Kedua-dua anjing tersebut adalah dari baka English Springer Spaniel yang masing-masing dikenali Rusty dan Sam memasuki bangunan terbakar itu kira-kira pukul 10 pagi.
Penolong Pengarah Bahagian Siasatan Bomba Selangor, Norizham Mohd. Nurdin berkata, kehadiran K9 adalah adalah prosedur biasa dalam menyiasat kes kebakaran.
Katanya, dua anjing tersebut juga bukan adalah yang digunakan dalam kejadian tanah runtuh di Batang Kali, Hulu Selangor tahun lalu.
“Anjing ini memang telah dilatih untuk penyiasatan kebakaran dengan dua ekor digerakkan bagi setiap kali proses siasatan.
“Kedua-dua anjing ini akan melengkapi satu sama lain dalam pengesahan (apabila menemui puncanya),” katanya ketika ditemui pemberita di lokasi kejadian hari ini.

Beliau memberitahu, siasatan dilakukan berdasarkan struktur bangunan, saksi, video orang awam yang dihantar di Facebook dan Youtube.
Ujarnya, selain itu adalah keterangan pemanggil yang melihat kedudukan awal api semasa kebakaran itu.
“Kalau ikut bangunan ini memang besar dan kita tidak siasat keseluruhan bangunan sebaliknya ‘origin’ bermulanya api itu.
“Dua anjing itu kini menyiasat dan memfokuskan di tingkat satu yang dipercayai kebakaran bermula. Di samping itu, terdapat 50 anggota dan pegawai dari Balai Bomba dan Penyelamat Shah Alam, Kota Anggerik dan Ibu Pejabat Bomba Selangor turut bertugas hari ini,” katanya.
Ketika ditanya pemberita mengenai dakwaan kebakaran disebabkan litar pintas, Norizham menegaskan sebarang punca hanya diketahui selepas ujian makmal dilakukan terhadapnya selepas proses siasatan di lokasi kejadian selesai. -KOSMO!ONLINE


Warga Malaysia dipercayai terlibat kebakaran di Kemboja
Oleh AMREE AHMAD

2 Januari 2023, 2:03 pm
PUTRAJAYA – Seorang rakyat Malaysia dikhuatiri menjadi antara mangsa yang terkorban dalam insiden kebakaran besar melibatkan sebuah kasino di Kemboja pada 28 Disember lalu.
Bagaimanapun, Wisma Putra setakat ini belum mengesahkan atau menafikan berita tersebut yang dilaporkan secara meluas oleh pelbagai media di negara berkenaan sejak kelmarin.
Sebaliknya, berdasarkan prosedur standard, kementerian itu hanya akan mengeluarkan kenyataan rasmi berhubung kesahihan laporan itu setelah semakan terperinci dilakukan.
Malahan, Kedutaan Besar Malaysia di Phnom Penh menerusi laman sesawang dan sosial rasmi pejabat misi diplomatik itu belum menerbitkan sebarang makluman mengenainya.
Tragedi kebakaran besar yang membabitkan Kasino Grand Diamond City di Poipet dekat sempadan Thailand minggu lalu mengorbankan 27 mangsa termasuk pelancong asing.
Media Kemboja melaporkan seorang warga Malaysia antara yang terbunuh di lokasi kejadian tersebut, manakala sebahagian besar mangsa maut ialah 17 rakyat Thailand.- KOSMO! ONLINE


Mayat dua beradik rentung diklasifikasikan mati mengejut
Oleh AZMI NORDIN

2 Januari 2023, 2:23 pm
GOMBAK – Polis mengklasifikasikan kematian dua kanak-kanak dalam kebakaran di Kampung Simpang Tiga, di sini, awal pagi tadi sebagai kematian mengejut (SDR).
Ketua Polis Daerah Gombak, Asisten Komisioner Zainal Mohamed Mohamed berkata, pihaknya menerima panggilan kecemasan berlaku satu kebakaran di sebuah rumah di kampung berkenaan, pada pukul 3.53 pagi tadi.
Katanya, siasatan awal yang dijalankan mendapati kebakaran berlaku membabitkan tiga rumah manakala sebuah daripadanya hangus.
“Pihak bomba menjumpai dua mangsa di dalam bilik utama salah sebuah rumah iaitu seorang kanak-kanak perempuan berusia 10 tahun dan seorang kanak-kanak lelaki berusia 7 tahun.
“Kebakaran berjaya dipadam sepenuhnya lebih kurang sejam oleh pihak bomba,” katanya dalam kenyataan, di sini.
Beliau berkata, punca kejadian dan jumlah kerugian masih dalam siasatan dan kedua-dua mayat dihantar ke Hospital Selayang untuk bedah siasat.

“Orang ramai yang melihat atau mempunyai maklumat mengenai kejadian ini diminta tampil membantu siasatan dan berhubung dengan Pegawai Penyiasat Inspektor Heirme Che Mad di talian 014-2389151 atau 03-61895222,” katanya.-KOSMO! ONLINE.


Premis roti canai popular di Jalan Transfer diarah tutup
Oleh KOSMO

2 Januari 2023, 2:29 pm
GEORGE TOWN – Sebuah premis roti canai popular di Jalan Transfer di sini diarah tutup operasi sementara selama dua minggu berkuat kuasa serta-merta, hari ini.
Notis Perintah Tutup Premis Makanan itu dikeluarkan oleh Kementerian Kesihatan (KKM) Daerah Timur Laut menerusi operasi yang dijalankan kira-kira pukul 11 pagi tadi.
Tindakan tersebut dilaksanakan di bawah Seksyen 11, Akta Makanan 1983 selepas pemiliknya gagal menepati piawaian kebersihan premis yang ditetapkan.
Dalam operasi tersebut, turut dijumpai adalah beberapa biji telur ayam yang masih terlekat najis haiwan itu pada permukaan kulit.
Baru-baru ini, tular satu video di TikTok yang memaparkan aksi seorang penebar roti canai di premis tersebut yang dilihat menggunakan telur ayam tanpa dibasuh terlebih dahulu selain mencampurkan bersama telur yang pecah.
Video yang berdurasi 48 saat itu sehingga kini mendapat 14,000 tanda suka, 4,523 perkongsian dan 3,557 komen daripada netizen. – KOSMO! ONLINE


Peniaga Arab ‘pancing’ pelanggan Malaysia sebut nama Anwar, Najib
Oleh KOSMO

2 Januari 2023, 2:56 pm
PETALING JAYA – Pelbagai ragam serta strategi jualan dilakukan para peniaga dalam meraih perhatian pelanggan dan orang ramai.
Menariknya, ada yang menggunakan nama-nama figura terkenal bagi ‘memancing’ pelanggan untuk membeli lebih-lebih lagi melibatkan pelancong asing.
Menerusi perkongsian video oleh Jalal Misai di Twitter baru-baru ini, memaparkan gelagat seorang peniaga Arab yang menyebut nama Perdana Menteri, Datuk Seri Anwar Ibrahim serta beberapa nama bekas Perdana Menteri Malaysia yang lain seperti Datuk Seri Najib Tun Razak dan Datuk Seri Ismal Sabri Yaakob ketika gerainya dilawati oleh jemaah Malaysia.
“Anwar Ibrahim! Anwar Ibrahim! Ismail Sabri, Ismail Sabri. Rosmah, Rosmah! Bossku, Bossku!,” laung peniaga Arab tersebut.
Menurut pengguna Twitter itu, dia menyifatkan tindakan peniaga berkenaan seperti rahsia ‘palaris’ jualan.
“Pelaris perniagaan versi peniaga Arab,” ciapnya.

Dalam pada itu, menjengah ke ruangan komen, rata-rata orang ramai menganggap cara berniaga tersebut merupakan adab peniaga Arab dalam mendekati jemaah Malaysia.
“Itu cara mereka berbudi, nak orang suka kita, mesti kena kenal negara seseorang itu, cukup sebut nama-nama ahli politik Malaysia, kita dah terhibur, last-last (akhirnya) terbeli tanpa sedar,” ujar Rossnita.
“Masa saya pergi sana untuk tunai umrah, bila Pak Arab sana tahu kita orang Malaysia, terus dia sebut nama Datuk Seri Najib, Tun Mahathir sambil tunjuk isyarat bagus. Jadilah untuk buat kita bangga jadi rakyat Malaysia,” kata Maisarah. – KOSMO! ONLINE


Bekalan telur, minyak masak peket masih tidak cukup
Oleh MOHD. RAFIE AZIMI

2 Januari 2023, 2:48 pm
ALOR SETAR – Kerajaan diminta bertindak segera bagi memastikan bekalan barangan keperluan termasuk telur dan minyak masak peket mencukupi menjelang sambutan Tahun Baharu Cina, tidak lama lagi.
Presiden Persatuan Pengguna Kedah (Cake), Mohamad Yusrizal Yusoff berkata, ketika ini wujud kebimbangan terhadap bekalan dua barangan tersebut yang masih dicari pengguna di negeri ini.
Katanya, walaupun bekalan telur di pasar raya besar dilihat sudah kembali pulih, namun bekalan di kedai runcit masih meruncing.
“Pada musim cuti sekolah kali ini kita dapat lihat permintaan telur yang tinggi tetapi masih belum mencukupi di negeri ini walaupun kerajaan sudah membawa masuk telur import.
“Selepas cuti sekolah berakhir, permintaan terhadap telur mungkin menurun permintaan sudah pasti meningkat menjelang Tahun Baharu Cina. Kita berharap agar masalah tersebut dapat diselesaikan secepat mungkin,” katanya selepas melakukan tinjauan harga dan bekalan barangan di Pasar Besar Alor Setar di sini hari ini.- KOSMO! ONLINE


PRN: DAP, BN jalin kerjasama di Pulau Pinang
Oleh SAFINA RAMLI

2 Januari 2023, 2:08 pm
GEORGE TOWN – Pilihan Raya Negeri (PRN) yang dijangka berlangsung pertengahan tahun ini bakal menyaksikan kerjasama antara DAP dan Barisan Nasional (BN) di Pulau Pinang.
Pengerusi DAP, Lim Guan Eng berkata, perincian jalinan kerjasama antara DAP dan BN akan diperincikan selepas mesyuarat lanjut dijalankan dengan Datuk Seri Anwar Ibrahim selaku Presiden Pakatan Harapan (PH).
”Mesyuarat ini akan dijalankan dalam minggu ketiga sebelum Tahun Baharu Cina, kita mahu lihat bagaimana bentuk jalinan kerjasama yang akan dibentuk dengan BN.
“Segala perincian mengenai kerjasama akan dimaklumkan selepas Tahun Baharu Cina nanti,” katanya dalam sidang akhbar di Wisma DAP Pulau Pinang di sini hari ini.
Menurut Guan Eng, jalinan kerjasama antara DAP dan BN telah dibentuk di peringkat Kerajaan Pusat menerusi pembentukan kerajaan perpaduan, malah ia juga dilaksanakan di peringkat kerajaan negeri Perak dan Pahang.- KOSMO! ONLINE


Persekitaran kotor, lampu jalan rosak antara 18,038 aduan diterima MBJB
Oleh KHAIRUL MOHD. ALI

2 Januari 2023, 1:58 pm
JOHOR BAHRU – Aduan pokok tumbang, lampu jalan rosak dan persekitaran kotor merupakan antara aduan tertinggi yang diterima Majlis Bandaraya Johor Bahru (MBJB) sepanjang tahun 2022 lalu.
Datuk Bandar, Datuk Mohd. Noorazam Osman berkata, bagi tahun itu, pihaknya telah menerima sejumlah 18,038 aduan daripada penduduk bandar raya ini.
Menurut beliau, aduan tersebut diterima daripada 15 sumber aduan antaranya laman Facebook, WhatsApp, panggilan telefon, emel, Ahli Majlis dan juga Sistem Pengurusan Aduan Awam (SISPAA).
“Aduan berkaitan pokok seperti pokok tumbang, rosak dan berisiko merupakan aduan tertinggi diterima iaitu sebanyak 3,617 aduan, diikut lampu rosak atau pencahayaan kurang (2,223 aduan), kerosakan jalan (2,182 aduan), pembersihan awam (2,004 aduan) dan haiwan perosak (1,778 aduan).
“Kesemua aduan yang diterima ini melibatkan 32 kategori aduan. Daripada jumlah tersebut, 74.28 peratus atau 13,398 aduan berjaya diselesaikan,” katanya ketika mempengerusikan Mesyuarat Bulanan MBJB di Menara MBJB, di sini hari ini.-KOSMO! ONLINE


Manchester United muat naik jadual dalam Bahasa Melayu
Oleh KOSMO!

3 Januari 2023, 9:44 pm
PETALING JAYA – Pasukan gergasi Eropah, Manchester United mencuri tumpuan rakyat Malaysia apabila memuat naik jadual permainan bagi bulan Januari menggunakan bahasa Melayu.
Menerusi akaun rasmi Instagram United, perkara itu mendapat perhatian rakyat Malaysia sejak semalam kerana rata-rata terhibur dengan jadual berserta kapsyen hantaran itu yang menggunakan bahasa Melayu.
“Memulakan tahun 2023 dengan lima perlawanan pada bulan pertama,” tulis United di dalam kapsyennya.
Perkara itu sekali gus membuatkan ruangan komen hantaran skuad The Red Devils itu dibanjiri oleh rakyat Malaysia yang rata-rata mempersoalkan siapakah pengendali di sebalik akaun tersebut.
“Siapa ‘admin’ (pengendali) ini. Terima kasih guna bahasa Melayu,” komen seorang pengguna.
“Kemungkinan ‘admin’ orang Malaysia, belajar dari mana bahasa Melayu ini,” komen pengguna yang lain pula.

Terdahulu kecoh apabila United pernah memuat naik satu video TikTok menggunakan lagu dari Malaysia dan meletakkan kapsyen dalam bahasa Melayu sehingga membuatkan netizen berfikir bahawa pengendali akaun tersebut benar-benar rakyat Malaysia. – KOSMO! ONLINE


Bekas ADUN Sedili bebas tuduhan cabul
Oleh Mohd Kamarul Hasifi Kamarudin dan KOSMO

3 Januari 2023, 8:09 pm
Bekas ADUN Sedili bebas tuduhan cabul | 15 MINIT MMTV 3 JANUARI 2023


Dicekup dua jam selepas curi wang ATM
Oleh MOHD YUNUS YAKKUB

3 Januari 2023, 11:18 pm
KUALA SELANGOR – Perbuatan seorang pekerja syarikat kawalan keselamatan mencuri wang mesin pengeluaran wang automatik (ATM) berjumlah RM5,000 terbongkar apabila diberkas dalam tempoh dua jam sahaja, semalam.
Suspek lelaki berusia 36 tahun itu diberkas kira-kira pukul 1.45 pagi di rumahnya di Kundang selain menemui wang dicuri tersebut.
Ketua Polis Daerah Kuala Selangor, Superintendan Ramli Kasa berkata, pihaknya terdahulu menerima laporan kira-kira pukul 11.40 malam kelmarin daripada seorang lelaki yang juga bekerja di syarikat sama dengan suspek tersebut.
Katanya, pengadu memaklumkan satu ‘seal casset’ bahagian bawah dan ‘casset’ wang terbuka ketika kerja pembaikan mesin ATM di kampus sebuah universiti tempatan.
“Pengadu mendapati tiada wang di dalamnya dan disyaki telah dicuri.
“Ekoran itu, hasil siasatan lanjut kemudiannya membawa penangkapan suspek selain merampas wang tunai berjumlah RM5,000 di kediamannya,” katanya dalam kenyataan hari ini.

Beliau menjelaskan suspek kini direman sehingga Khamis ini dan kes disiasat mengikut Seksyen 379 Kanun Keseksaan . – KOSMO! ONLINE


[VIDEO] Lori dipandu lawan arus rempuh dua kereta
Oleh MOHD SHARKAWI LONDING

3 Januari 2023, 9:35 pm
ISKANDAR PUTERI – Tindakan seorang pemandu lori pengangkut pasir membawa kenderaan berat secara melawan arus mengundang padah apabila melanggar dua kereta dalam kejadian di Kilometer 5.5 Lebuh Raya Linkedua berhampiran susur keluar ke Pelabuhan Tanjung Pelepas di sini hari ini.
Dalam kejadian pada pukul 4.30 petang itu, pemandu yang berusia 41 tahun itu disyaki memandu lori berkenaan dalam keadaan mabuk.
Ketua Polis Daerah Iskandar Puteri, Asisten Komisioner Rahmat Ariffin berkata, pihaknya menerima laporan berhubung sebuah video yang tular sebelum sepasukan anggota polis dihantar ke lokasi kemalangan.
“Siasatan awal mendapati lori yang dipandu seorang lelaki disyaki di bawah pengaruh alkohol dikatakan dalam perjalanan dari arah Kulai menuju ke Pelabuhan Tanjung Pelepas.
“Apabila sampai kawasan rehat dan rawat (R&R) Gelang Patah menghala ke selatan, pemandu berkenaan telah terlepas susur keluar untuk ke Pelabuhan Tanjung Pelepas.
“Lelaki itu bertindak memandu secara melawan arus untuk memasuki susur berkenaan bertembung dengan dua buah kenderaan lain iaitu sebuah kereta jenis Mercedes Benz dan Nissan Almera,” katanya dalam satu kenyataan di sini hari ini.

Rahmat berkata, akibat perlanggaran itu pemandu kereta Mercedes Benz dipercayai warga Singapura mengalami kecederaan pada leher dan kaki.
Katanya, mangsa dikejarkan ke Hospital Sultanah Aminah (HSA) di sini untuk rawatan lanjut.
Ujarnya, suspek ditahan untuk siasatan lanjut mengikut Seksyen 44 (1) Akta Pengangkutan Jalan 1987.-KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Piala AFF: Malaysia lolos ke separuh akhir, benam Singapura 4-1
Oleh MUHAMAD ARDIE PUTRA SUHAIMI

3 Januari 2023, 10:32 pm
KUALA LUMPUR – Pasukan Harimau Malaya menepati ramalan mara ke peringkat separuh akhir Piala AFF 2022 selepas menewaskan Singapura 4-1 pada aksi terakhir Kumpulan B di Stadium Nasional Bukit Jalil sebentar tadi.
Pada aksi tersebut, pengendali skuad kebangsaan, Kim Pan-gon kembali menyenaraikan Safawi Rasid dalam kesebelasan utama dibantu oleh Faisal Halim dan Darren Lok di posisi serangan.
Percaturan tersebut dilihat menjadi apabila pasukan negara meneruskan asakan bertali arus ke kubu Sang Singa dengan Faisal memiliki beberapa peluang keemasan untuk meledak gol pembukaan pada 15 minit pertama.
Namun, penjaga gol Singapura, Hassan Sunny dilihat tampil cemerlang dan kebal menjadi kubu negara ‘seberang tambak’ itu daripada dibolosi.
Pertahanan pasukan pelawat akhirnya bocor hasil gerakan menarik yang dilakukan oleh Safawi Rasid berjaya disudahkan oleh Darren Lok menerusi tandukan pada minit ke-35.
Bersambung pada babak kedua, skuad negara meneruskan momentum dengan melebarkan kelebihan hasil sepakan jarak jauh yang dilakukan oleh pemain tengah, Stuart Wilkin pada minit ke-50.

Wilkin yang juga pemain Sabah FC terus mempamerkan ketajaman di hadapan gawang pasukan lawan dengan meledak gol kedua peribadi juga menerusi hantaran Safawi berselang lima minit kemudian.
Singapura meniupkan sisa harapan dengan merapatkan kedudukan hasil rembatan pemain gantian, Faris Ramli pada minit ke-82 untuk menjadikan kedudukan 1-3.
Bagaimanapun, skuad Harimau Malaya kekal tenang dan berjaya menambah jaringan keempat menerusi serangan balas pantas yang disudahkan oleh penyerang naturalisasi negara, Sergio Aguero pada penghujung perlawanan sekali gus menceriakan lebih 65,000 penyokong yang hadir.
Keputusan 4-1 kekal sehingga wisel penamat dengan skuad negara sah muncul naib juara Kumpulan B.
Sementara itu, pasukan Vietnam mengesahkan status mereka selaku juara kumpulan selepas meraih kemenangan 3-0 ke atas Myanmar di Stadium My Dinh, Hanoi.
Skuad Harimau Malaya akan berdepan Thailand di peringkat separuh akhir manakala Vietnam akan bertemu Indonesia. – KOSMO! ONLINE


Isu tampar pelajar, KBS, KPM teruskan siasatan
Oleh KOSMO!

3 Januari 2023, 8:07 pm
KUALA LUMPUR – Menteri Belia dan Sukan, Hannah Yeoh, menegaskan pihaknya bersama Kementerian Pendidikan (KPM) akan tetap meneruskan siasatan terperinci mengenai isu jurulatih bola tampar menampar dua pemainnya baru-baru ini.
Hannah menerusi satu ciapan di Twitternya sebentar tadi berkata, walaupun pelbagai pihak termasuk pemain (murid) telah mengeluarkan kenyataan untuk segera menyelesaikan perkara itu dengan baik, namun menjadi satu tanggungjawab pihaknya bertindak ke atas insiden tersebut.
“The team tweeted. The parent and State Exco have spoken (Pasukan tersebut dah buat kenyataan dan Exco Negeri juga sudah bersuara).
“But KBS will continue our independent investigation because this is not about 1 coach or 2 players but a precedent we are setting for the next generation in sports (Tetapi KBS akan tetap teruskan siasatan terperinci kerana ini bukan soal satu jurulatih atau dua pemain, tetapi melibatkan generasi sukan).
“Fadhlina Sidek (Menteri Pendidikan) and I are on this together (Fadhlina Sidek dan saya akan lakukannya bersama),” ciapnya.
Terdahulu, Hannah mengecam tindakan jurulatih berkenaan yang dilihat menampar dua pemainnya dalam satu video yang tular di laman sosial.

Tegas beliau, rakyat Malaysia perlu berhenti menormalkan penderaan fizikal sebagai cara bagi pematuhan tingkah laku.
Susulan itu, Exco Belia, Sukan dan Badan Bukan Kerajaan (NGO) Melaka, V P Shanmugam memaklumkan nasib jurulatih tersebut bakal diputuskan esok selepas mesyuarat pasca Exco selesai. – KOSMO! ONLINE


Mayat wanita tersangkut pada kereta diseret 12 kilometer
Oleh KOSMO!

3 Januari 2023, 8:30 pm
NEW DELHI –  Seorang wanita yang mayatnya diseret  lebih 11 kilometer (km) selepas sebuah kereta melanggar skuternya merupakan mangsa jenayah yang jarang berlaku, demikian menurut Ketua Menteri Delhi, Arvind Kejriwal seperti dilaporkan portal berita Daily Star semalam.
Mayat wanita itu yang hampir bogel ketika ditemui, membawa kepada spekulasi bahawa dia adalah mangsa serangan seksual pada hari pertama Tahun Baharu 2023.
Namun, polis di New Delhi percaya dia adalah mangsa kemalangan tragis dan pakaiannya telah koyak rabak. Mangsa diseret  sejauh 12 km ketika kereta tersebut melalui  jalan-jalan di bandar raya tersebut.
Timbalan Komisioner Polis Delhi, Harendra Singh memberitahu akhbar New Indian Express bahawa orang awam telah menghubungi Balai Polis Kanjhawala pada pukul 3.24 pagi (waktu tempatan) untuk melaporkan tentang sebuah kereta yang mempunyai mayat terikat di bawah badan kenderaan tersebut.
Singh berkata, usaha berterusan dilakukan untuk mengesan kenderaan itu melalui sekatan jalan raya di laluan yang dijangka akan dilalui kereta tersebut.
Pada pukul 4.11 pagi (waktu tempatan), hampir sejam kemudian, satu lagi panggilan dibuat ke Balai Polis Kanjhawala melaporkan tentang penemuan mayat wanita separuh bogel dan cedera parah.

“Pasukan jenayah merakam gambar kawasan itu dan mengangkat semua eksibit (mayat) dari tempat kejadian,” kata Singh sambil menambah, jasad wanita itu telah dibawa ke bilik mayat hospital SGM di Mangolpuri.
Lima lelaki yang menaiki kereta Suzuki Maruti Baleno keluaran tempatan telah ditahan berhubung kejadian itu, kata polis.
Lima penumpang kereta itu dikenali sebagai Deepak Khanna, Amit Khanna, Krishan, Mithun dan Manoj Mittal dengan masing-masing berusia antara 25 hingga 27 tahun. – AFP


Ribut petir, hujan lebat di 10 negeri malam ini
Oleh MUHAMMAD NAJIEB AHMAD FUAD

3 Januari 2023, 8:12 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir serta hujan lebat di 10 negeri hingga 10 malam ini.
MetMalaysia dalam laman sesawangnya memaklumkan, ia melibatkan beberapa kawasan di negeri Kedah, Perak, Kelantan, Terengganu, Pahang, Selangor, Wilayah Persekutuan (WP) Putrajaya, Negeri Sembilan, Melaka dan Johor.
“Ribut petir, hujan lebat dan angin kencang dijangka di negeri Kedah di Kuala Muda, Baling, Kulim dan Bandar Baharu, manakala di Perak melibatkan Kerian, Larut, Matang Dan Selama, Kuala Kangsar, Kinta dan Kampar.
“Di Kelantan pula di Tumpat, Kota Bharu, Bachok dan Pasir Puteh dan Terengganu di Besut, Setiu, Dungun dan Kemaman,” katanya.
Keadaan itu juga dijangka berlaku di Pahang di daerah Tanah Tinggi Cameron, Lipis, Raub, Jerantut, Bentong, Temerloh dan Kuantan.
“Di Selangor adalah di Kuala Selangor, Klang, Petaling, Kuala Langat dan Sepang); WP Putrajaya; Negeri Sembilan di Port Dickson, seluruh Melaka dan Johor di Tangkak, Muar, Batu Pahat dan Pontian,” ujarnya.

Cuaca di Sabah dan Sarawak diramalkan berada dalam keadaan baik pada malam ini. – KOSMO! ONLINE


Isu kualiti pelekat cukai jalan akan diatasi – Anthony Loke
Oleh MOHD. HUSNI MOHD. NOOR

3 Januari 2023, 11:50 pm
PUTRAJAYA – Masalah kualiti pelekat cukai jalan kurang berkualiti serta cepat rosak akan diatasi dan ditambah baik mulai tahun ini.
Itu janji Menteri Pengangkutan, Anthony Loke selepas mengadakan mesyuarat dengan pengurusan tertinggi Jabatan Pengangkutan Jalan (JPJ), hari ini.
Loke berkata, perkara itu akan diatasi dan dimasukkan dalam perancangan JPJ bagi tahun ini.
“Saya tahu ramai orang mengadu berkenaan pelekat cukai jalan yang kurang berkualiti. Perkara itu memang dalam perhatian kami dan satu perubahan besar bakal dilaksanakan dalam tahun ini.
“Sebarang pelaksanaan inisiatif baharu akan dirancang dengan rapi dan saya akan membuat pengumuman apabila persediaan sepenuhnya telah dibuat,” katanya menerusi hantaran di Facebook, hari ini.
Sebelum ini, pengguna berkongsi rungutan mengenai pelekat cukai jalan JPJ yang mudah rosak serta kesan gam yang sukar untuk ditanggalkan daripada cermin kenderaan.

Malah, ada yang mengesyorkan JPJ supaya memperkenalkan cukai jalan digital seperti penggunaan sijil vaksinasi digital oleh Kementerian Kesihatan (KKM).
Dalam pada itu, Loke berkata, antara agenda utama JPJ tahun ini ialah melaksanakan digitalisasi dalam perkhidmatan teras kepada rakyat seperti pelesenan kenderaan dan pemandu selain memperkukuhkan penguatkuasaan undang-undang jalanraya.
“Agenda utama kita ialah mempermudahkan urusan rakyat dan saya tak ingin melihat orang ramai beratur panjang di pejabat-pejabat yang menyusahkan mereka,” katanya. – KOSMO! ONLINE


Abang maut ditikam kerana halang adik pulang ke Pakistan
Oleh OTHMAN YAHAYA

3 Januari 2023, 8:00 pm
SUNGAI PETANI – Tindakan seorang lelaki Pakistan menyembunyikan tiket penerbangan bagi menghalang adiknya pulang ke negara asal berakhir tragedi apabila dia maut dipukul dan ditikam dalam kejadian di Taman Desa Meranti di sini, Sabtu lalu.
Dalam kejadian kira-kira pukul 9.57 malam itu, mangsa dikenali sebagai Mukhtiar, 39, mengalami kecederaan akibat ditikam di paha selain kesan lebam pada badan.
Dia yang tidak sedarkan diri kemudian dikejarkan ke Hospital Sultan Abdul Halim (HSAH) di sini untuk rawatan sebelum disahkan meninggal dunia pada pukul 10.37 malam.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku selepas berlaku pertengkaran antara mangsa dengan adiknya berusia 34 tahun.
“Dua beradik itu bertengkar selepas Mukhtiar melarang adiknya pulang ke Pakistan untuk bertemu keluarga selain menyembunyikan tiket penerbangan.
“Suspek yang berang bertindak di luar kawalan dengan memukul dan menikam abangnya sehingga parah,” katanya di sini hari ini.

Kata beliau, jiran yang menyedari kejadian kemudian menghubungi polis untuk tindakan lanjut.
“Mangsa yang tidak sedarkan diri dikejarkan ke hospital, sementara suspek berjaya ditahan dan mengaku menikam abangnya. Turut ditemui ialah sebilah pisau yang dipercayai digunakan semasa kejadian,” ujarnya.
Tambahnya, mayat mangsa dihantar untuk bedah siasat di Hospital Sultanah Bahiyah (HSB), Alor Setar dekat sini.
“Suspek direman selama tujuh hari sehingga 6 Januari ini untuk membantu siasatan kes di bawah Seksyen 302 Kanun Keseksaan,” katanya. – KOSMO! ONLINE


Ketua geng jalanan dihukum penjara 224 tahun larikan diri dari jel
Oleh KOSMO!

3 Januari 2023, 8:00 pm
BANDAR RAYA MEXICO – Ketua geng jalanan terkenal, Ernesto El Neto Pinon yang dihukum penjara 224 tahun adalah antara 27 banduan yang melarikan diri dari penjara kelmarin, lapor  portal berita MailOnline.
Pinon yang dihukum penjara kerana kesalahan penculikan dan pembunuhan pada tahun 2010, melarikan diri selepas serangan bersenjata yang dirancang oleh kumpulan penjenayah.
Dia yang merupakan pemimpin kumpulan Los Mexicles dan komandan kedua kumpulan Cesar Vega, melarikan diri dari penjara negeri No. 3 Cereso di Ciudad Juarez selepas serangan di penjara tersebut yang menyebabkan 15 banduan dan seorang pengawal cedera.
Bagaimanapun, Sekretariat Pertahanan Negara Mexico berkata, dua daripada banduan yang melarikan diri telah dibunuh oleh polis.
Akhbar El Diario de Juárez melaporkan bahawa sekurang-kurangnya 25 lelaki bersenjata tiba di penjara itu pada pukul 6.30 pagi (waktu tempatan) dan melancarkan serangan gaya tentera, membunuh dua pengawal di pintu masuk di mana sejumlah pengunjung sedang menunggu untuk memasukinya. – Agensi


240,000 pesawah bakal terima bantuan khas Bernas
Oleh KAMARIAH KHALIDI

3 Januari 2023, 7:49 pm
PUTRAJAYA – Seramai 240,000 pesawah di seluruh negara akan menerima manfaat daripada bantuan khas Padiberas Nasional Berhad (Bernas) berjumlah RM60 juta.
Kementerian Pertanian dan Keterjaminan Makanan (MAFS) menerusi kenyataan memaklumkan, penyaluran peruntukan khas itu dilaksanakan secara berperingkat kepada tiga negeri di Pantai Timur terlebih dahulu.
“Di Kelantan, Terengganu dan Pahang akan melibatkan seramai 20,598 orang pesawah manakala, para pesawah dari negeri-negeri lain di seluruh negara akan menerima bantuan khas ini apabila baki berjumlah RM50 juta disalurkan bermula awal tahun 2023.
“Bantuan ini merupakan insentif khas kerajaan kepada pesawah oleh Bernas dalam membantu meringankan kos sara hidup para pesawah selain manfaat sedia ada yang disediakan oleh kerajaan dalam bentuk subsidi (input dan output),” katanya hari ini.
Menurut MAFS, Lembaga Pertubuhan Peladang (LPP) selaku agensi pembayar sedang mengenal pasti dan menyemak senarai pesawah yang layak berdasarkan prosedur operasi standard (SOP) ditetapkan bagi memastikan proses penyaluran bantuan khas tersebut berjalan lancar.
Katanya lagi, kementerian sentiasa peka dan prihatin dengan kebajikan golongan petani, penternak dan nelayan selain turut menyediakan pelbagai bentuk bantuan dan inisiatif kepada golongan sasar.

Pada 31 Disember lalu, Menteri MAFS, Mohamad Sabu mengumumkan bantuan khas daripada Bernas berjumlah RM10 juta bagi tahun 2022 akan disalurkan secara berperingkat kepada pesawah berjumlah RM250 bagi setiap orang. – KOSMO! ONLINE


SOP pengembara China diputuskan Kabinet esok – Dr. Zaliha
Oleh MOHD. HUSNI MOHD. NOOR

3 Januari 2023, 7:54 pm
SEPANG – Sebarang keputusan sama ada membenarkan atau tidak kemasukan pengembara dari China ke negara ini hanya akan diputuskan pada mesyuarat Kabinet esok.
Menteri Kesihatan, Dr. Zaliha Mustafa berkata, ia termasuk sebarang ketetapan baharu, langkah tambahan termasuk mewajibkan ujian Covid-19, mahupun perubahan prosedur operasi standard (SOP) bagi menerima kemasukan pengembara terbabit.
Menurutnya, beliau sudah bertemu dengan Perdana Menteri, Datuk Seri Anwar Ibrahim hari ini bagi memberi taklimat berkaitan isu berkenaan.
“Insya-Allah esok ada mesyuarat Kabinet dan kita akan bentangkan semua fakta yang kita dapat termasuk kemungkinan-kemungkinan kepada Kabinet.
“Malah, kita harap ada satu keputusan terbaik yang akan mengimbangkan dari sudut sains dan data dan juga persepsi masyarakat,” katanya pada sidang akhbar selepas mengadakan lawatan ke Lapangan Terbang Antarabangsa Kuala Lumpur (KLIA) dan klia2 di sini hari ini.
Lawatan itu bertujuan memantau kesiapsiagaan kedua-dua lapangan terbang itu khususnya dalam menerima kedatangan pelancong asing.

Katanya, apapun keputusan adalah perlu keputusan bersama termasuk melihat dari segi Rnaught (kadar belolehjangkitan) atau tidak.
Dr. Zaliha berkata, beliau juga memaklumkan bahawa Pusat Kesiapsiagaan dan Tindak Cepat Krisis (CPRC) memantau dan meneliti data semasa di seluruh negara 24 jam sehari bagi memastikan semua keadaan selamat.
“Setakat ‘brief’ yang diberikan kepada Perdana Menteri, kita akan kekalkan apa yang kita lakukan pada hari ini, tetapi jika esok rakan Kabinet ada pandangan lain, kemungkinannya kita akan tengok macam mana untuk keputusan terbaik,” katanya.
Jelasnya lagi, beliau berpuas hati dengan tahap kesiap siagaan di pintu masuk utama negara terutama di KLIA dan KLIA2 setakat ini.
Pada awal bulan lalu, China menamatkan dasar ‘sifar-Covid’ bagi membendung wabak berkenaan dengan membuka semula sempadan negara itu.
Namun, tindakan itu menyaksikan peningkatan kes dan kematian di China oleh subvarian Omicron, BA.5 yang lebih berbahaya.
Susulan itu, KKM menetapkan pengembara yang tiba dari luar negara termasuk China perlu melalui saringan demam di pintu masuk antarabangsa (PMA) manakala sampel air kumbahan pesawat dari China juga akan diambil. – KOSMO! ONLINE


Tiga dicekup, 8 kes samun kedai serbaneka selesai
Oleh KOSMO!

3 Januari 2023, 7:43 pm
PETALING JAYA – Dua lelaki dan seorang wanita diberkas polis selepas dipercayai terlibat dalam kes samun kedai serbaneka di Jalan Cheras, awal pagi ini.
Ketua Polis Daerah Cheras, Asisten Komisioner Zam Halim Jamaluddin berkata, suspek yang berumur dalam lingkungan 20 hingga 26 tahun itu ditahan berdasarkan maklumat orang awam pukul 1 pagi ini.
“Sepasukan polis Bahagian Siasatan Jenayah (D9) Ibu Pejabat Polis Daerah (IPD) Cheras membuat risikan dan tangkapan di sekitar Persiaran Surian, Petaling Jaya.
“Kejadian samun terbaru itu berlaku Sabtu lalu pada pukul 3.45 pagi. Anggaran kerugian adalah sebanyak RM1500 dan dua daripada suspek memiliki beberapa rekod lampau berkaitan jenayah serta dadah,” katanya dalam satu kenyataan.
Katanya, semua suspek berkenaan bergiat aktif dengan jenayah samun sejak tiga bulan kebelakangan ini membabitkan lapan kes.
Barang-barang yang dirampas ketika tangkapan dibuat.
“Dengan tangkapan ini, pihak polis berjaya selesaikan lapan kes samun kedai serbaneka di sekitar Lembah Klang.

“Reman ke atas ketiga-tiga suspek dikenakan selama lima hari bermula hari ini hingga 7 Januari dan kes disiasat dibawah Seksyen 395/397 Kanun Keseksaan,” katanya.
Dalam masa sama, beliau turut menyeru kepada orang ramai supaya menyalurkan sebarang maklumat berkaitan kegiatan jenayah yang berlaku.
“Maklumat boleh disalurkan melalui hotline Polis Cheras di talian 03-9284 5050/ 5051, hotline Polis Kuala Lumpur di talian 03-2115 9999 atau mana-mana balai polis berdekatan,” katanya. – KOSMO! ONLINE


Wanita beralah, rela kekasih kahwini ibu kandung
Oleh KOSMO!

3 Januari 2023, 6:00 pm
JAKARTA – Sebuah video tular di media sosial Indonesia memaparkan perkongsian seorang gadis yang mengaku sanggup beralah dengan ibu kandungnya demi merestui perkahwinan antara wanita tersebut dengan bekas kekasihnya, lapor laman berita Bingkai Nasional semalam.
Berdasarkan video yang dikongsikan pada 1 Oktober lalu, gadis bernama Nanda itu berkata, membuat ibu bapa bahagia adalah perkara yang terbaik.
“Mengikhlaskan kebahagiaan ibu bapa adalah lebih baik,” kata Nanda menerusi keterangan video tersebut.
Berdasarkan video itu, seorang lelaki muda yang merupakan bekas kekasih Nanda dirakam sedang melangsungkan perkahwinan dengan seorang wanita lebih berusia, iaitu ibu gadis berkenaan.
Nanda turut dilihat tersenyum ketika merakam swafoto bersama pasangan pengantin.
Namun, selepas majlis perkahwinan tamat, Nanda dilihat menangis kerana menahan rasa sedih.

“Lantas, siapa lagi yang perlu saya percaya untuk dijadikan suami?” katanya.
Video tersebut menjadi tular dan menerima pelbagai komen daripada netizen.
“Semoga anda terus tabah. Anda ialah seorang anak yang cantik, baik dan solehah,” kata seorang netizen.
“Sabar cik. Jodoh tidak ke mana-mana,” kata seorang lagi pengguna lain. – Agensi


Wanita tunggang motosikal lawan arus maut dirempuh kereta
Oleh ROHANA MOHD. NAWI

3 Januari 2023, 5:39 pm
KOTA BHARU – Seorang wanita maut selepas motosikal yang ditunggangnya secara melawan arus dirempuh sebuah kereta di bahu Jalan Tuan Guru Nik Abdul Aziz berhampiran jambatan Bunut Payong di sini semalam.
Dalam kejadian kira-kira pukul 8.10 malam itu, mangsa, Suriani Che Mohamal, 40, meninggal dunia di lokasi kejadian selepas cedera parah pada kepala akibat tidak memakai topi keledar.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, mangsa menunggang motosikal jenis Honda Dash 125 sedang dalam perjalanan dari arah Wakaf Che Yeh ke Bunut Payong melalui kawasan bahu jalan dengan melawan arus.
Menurutnya, semasa tiba di lokasi kejadian, sebuah kereta jenis Kia Spectra yang dipandu seorang lelaki 23 tahun berada di laluan Bunut Payong ke Wakaf Che Yeh bergerak rapat pada bahu jalan sebelah laluan kiri.
“Keadaan jalan gelap yang tidak berlampu selain jarak terlalu dekat mengakibatkan kereta terbabit gagal mengelak sebelum merempuh motosikal mangsa.
“Insiden itu menyebabkan motosikal mangsa tercampak ke bahu jalan dan terjatuh ke dalam gaung jalan sebelah kiri laluan kereta,” katanya dalam satu kenyataan di sini hari ini.

Mengulas lanjut, Mohd. Rosdi memberitahu, wanita itu mengalami pendarahan teruk pada bahagian kepala dan disahkan meninggal dunia di tempat kejadian.
Katanya, mayat mangsa dihantar ke Hospital Universiti Sains Malaysia, Kubang Kerian di sini untuk dibedah siasat.
“Siasatan lanjut mendapati, kemalangan berpunca daripada kecuaian wanita itu yang menunggang motosikal secara melawan arus,” katanya.
Tambah Mohd. Rosdi, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Main kutu perlu ada akad – Azhar Idrus
Oleh KOSMO!

3 Januari 2023, 6:04 pm
PETALING JAYA – Permainan kutu duit ataupun barang kemas perlu ada akad daripada penerima serta ahli yang menyertai permainan tersebut.
Penceramah selebriti, Ustaz Azhar Idrus berkata, konsep permainan kutu itu sebenarnya adalah berhutang dan setiap ahli yang menerima duit ataupun barang kemas perlu melalui akad.
“Sebenarnya permainan kutu ini adalah hutang, contohnya kita main empat orang dengan bayaran RM100 seorang, maka dapatlah RM400 sekali dengan kita.
“Jadi masa terima duit itu perlu diadakan akad, aku terima duit hutang ini dan ahli lain juga perlu akad memberi hutang duit itu.
“Pada bulan selepasnya pula kena ada akad bahawasanya kita bayar hutang itu dengan aku bayar hutang kutu bulan lepas kepada ahli lain,” jelasnya dalam video ceramah baru-baru ini.
Tambah Azhar, sebaiknya untuk keluar dari khilaf ulama, maka wajib bagi kita untuk akad terima dan memberi hutang.

“Jadi jangan main ambik sahaja duit orang itu, ketika tiba giliran kita untuk terima duit kutu itu sebaiknya lakukan akad terlebih dahulu.
“Ini adalah bagi mengelakkan permainan kutu itu menjadi haram,” jelasnya. – KOSMO! ONLINE.


Suami hasilkan patung mendiang isteri ubati rasa kesunyian
Oleh KOSMO!

3 Januari 2023, 7:30 pm
NEW DELHI – Seorang lelaki dari Kolkata, India menghasilkan sebuah patung silikon menyerupai mendiang isterinya sebagai tanda memperingati wanita itu yang telah meninggal dunia disebabkan Covid-19, lapor akhbar The Times of India semalam.
Tapas Sandilya, 65, berkata, patung berharga 250,000 rupee (RM13,284) itu diletakkan di dalam bilik kegemaran mendiang isterinya, Indrani, dalam keadaan ia sedang duduk di atas sofa.
Beratnya adalah sekitar 30 kilogram dan ia memakai sari yang diperbuat daripada kain serupa berasal dari negeri Assam yang dipakai mendiang ketika hari perkahwinan anak lelaki mereka.
Menurut Tapas, patung itu bukan sekadar cara dia mengatasi rasa kehilangan, bahkan ia adalah permintaan terakhir mendiang sebelum dia meninggal dunia.
“Indrani pernah memberitahu saya bahawa sekiranya dia meninggal dunia sebelum saya, dia mahu saya menghasilkan sebuah patung menyerupai dirinya.
“Dia meninggal dunia pada 4 Mei 2021 dan saya hanya memenuhi hasrat terakhirnya,” katanya.

Tambah Tapas, semua ahli keluarga tidak bersetuju dengan tindakannya yang menghasilkan patung tersebut.
“Ahli keluarga menentang idea tersebut namun, mereka terpaksa mengalah. Jika kita boleh membingkaikan gambar selepas seseorang itu mati, mengapa tidak (menghasilkan) patung?” ujarnya.
Patung Indrani dihasilkan oleh seorang pengukir, Subimal Das, yang banyak bekerja untuk menghasilkan replika silikon untuk muzium-muzium,” ujarnya. – Agensi


Kru lapangan terbang maut disedut enjin pesawat
Oleh KOSMO!

3 Januari 2023, 7:00 pm
MONTGOMERY, ALABAMA – Seorang kru darat syarikat penerbangan American Airlines terbunuh selepas ‘disedut’ masuk ke dalam enjin sebuah pesawat yang berada di lapangan terbang dalam kemalangan ngeri di negeri Alabama,  lapor akhbar Metro UK kelmarin.
Lembaga Keselamatan Pengangkutan Kebangsaan Amerika Syarikat (AS) berkata, kakitangan terbabit  meninggal dunia ketika enjin pesawat masih hidup di Lapangan Terbang Wilayah Montgomery, Sabtu lalu.
Agensi tersebut telah memulakan siasatan bagi mencari punca kejadian dan berkata bahawa laporan awal dijangka dikeluarkan dalam masa dua hingga tiga minggu lagi.
Menurut Pengarah Eksekutif lapangan terbang tersebut, Wade Davis, insiden berlaku sekitar pukul 3 petang (waktu tempatan), Sabtu lalu.
Mangsa merupakan kakitangan Piedmont Airlines, yang merupakan anak syarikat Kumpulan American Airlines.
“Kami amat  sedih mendengar berita kehilangan tragis seorang pekerja American Airlines atau Piedmont Airlines.

“Kami berdiri teguh bersama ahli keluarga mangsa untuk mengharungi waktu sukar ini,” katanya.
Sementara itu, American Airlines turut meluahkan rasa sedih atas kemalangan itu dan menyatakan bahawa syarikat tersebut akan memberikan bantuan diperlukan oleh semua pihak terlibat. – AGENSI


Angkara suka tarik rambut, kepala bayi kembar dibotakkan
Oleh FLORINA DERIS

3 Januari 2023, 6:19 pm
PETALING JAYA – Gara-gara gemar menarik rambut, seorang ibu terpaksa membotakkan kepala dua bayi kembar perempuannya demi menghentikan tabiat buruk mereka.
Menerusi hantaran video berdurasi 45 saat dimuat naik oleh Al Badri di media sosial memaparkan gelagat dua beradik saling tarik-menarik rambut sesama mereka.
“Sebanyak mana mereka menikmati masa bermain bersama, mereka juga gemar melakukan ini (menarik rambut).
“Sudah pelbagai usaha dilakukan termasuk meletakkan banyak minyak di rambut tetapi tidak berhasil. Hanya satu penyelesaian yang dapat difikirkan dan kelihatan seperti ia berjaya,” jelas ibu mereka menerusi video tersebut.
Di ruangan komen, hantaran tersebut telah mengundang pelbagai reaksi daripada netizen yang terhibur dengan gelagat dua-beradik kembar tersebut.
“Oh, sekarang saya faham kenapa Upin dan Ipin mesti botak,” seloroh @vvildanarief di Twitter.

“Anak saya yang kembar juga seronok bermain bersama tetapi mereka suka berebut,
kemudian bergusti dan bertumbuk sehingga menangis,” ciap @ izhamznl di ruangan komen.
Seorang pengguna lain, @thesocialhijabi berkata, ini merupakan penyelesaian terbaik yang diambil ibunya kerana rambut akan tumbuh semula seiring meningkatnya usia mereka.
Hantaran video tular itu telah meraih sebanyak 12,900 ciap semula, 19,000 tanda suka dan 1,000,000 jumlah tontonan setakat ini. – KOSMO! ONLINE


Wajah Wani Kayrie persis nyonya bedak ‘legend’
Oleh MOHAMMAD SHAHEMY AZMI

3 Januari 2023, 4:20 pm
PETALING JAYA – Solekan dan dandanan penyanyi Wani Kayrie pada konsert minggu ketiga program Famili Duo Ahad lalu mencuri perhatian netizen apabila disamakan dengan wajah ‘nyonya’ yang menjadi penghias sebuah jenama bedak ‘legend’ satu ketika dahulu.
Menerusi perkongsian yang tular dalam Twitter, seorang pengguna berkongsi foto tata rias Wani ketika persembahannya pada konsert minggu ketiga bersama gambar bedak ‘batu’ yang menjadi pilihan wanita era 1990-an.
“Aku rasa Wani Kayrie punya ‘look’ comel macam nyonya bedak batu,” tulis pengguna tersebut.
Terhibur dengan usikan nakal tersebut, Wani, 23, kemudiannya berkongsi perkara sama dalam Instagram untuk meminta pendapat daripada pengikutnya.
“Bincangkan,” tulis Wani ringkas.
Rata-rata pengikut penyanyi kelahiran Sabah itu mengakui tata rias wajah dan rambut yang digayakan Wani sememangnya serupa dengan imej wanita penghias bedak tradisonal itu.

“Sama! Tapi bukan dia,” kata seorang netizen.
“Nyonya yang jadi penghias bedak legend Wani rupanya,” kata seorang lagi pengikutnya.
“Betul. Memang sama,” ujar seorang pengguna Instagram.
Sekadar informasi, pada konsert minggu ketiga Famili Duo minggu lalu itu, Wani telah menerima sentuhan dandanan daripada jurusolek Jibs Salim ketika membawakan lagu berjudul I will Survive bersama Bella Astillah. – KOSMO! ONLINE


Program penjara bantu kurangkan kadar jenayah dalam negara
Oleh TUAN NURHIDAYAH TUAN AB.GHANI

3 Januari 2023, 5:12 pm
KAJANG – “Kita mahu anjak persepsi lama masyarakat terhadap penjara sebagai tempat ‘menghukum’ kepada penjara sebagai tempat memperbaiki”.
Demikian kata Menteri Dalam Negeri, Datuk Seri Saifuddin Nasution ketika dalam sidang media selepas melakukan lawatan rasmi ke Ibu Pejabat Penjara Malaysia (IPPM) di sini, hari ini.
Beliau berkata, Jabatan Penjara wujud di bawah Kementerian Dalam Negeri (KDN) dan mempunyai fungsi-fungsi yang sangat khusus.
Dalam pada itu, beberapa program yang telah dijalankan oleh Jabatan Penjara telah berjaya mengurangkan kadar jenayah berulang dan hanya berlaku kepada satu daripada 800 banduan yang dibebaskan.
“Program dijalankan dengan jayanya seumpama program parol, percubaan serta Pembebasan Banduan Secara Berlesen (PBSL) di bawah Seksyen 43 Akta Penjara 1995 telah menunjukkan kejayaan yang sangat jelas yang diukur dari segi apakah berlaku kes berulang mereka (banduan) kembali semula ke penjara.
“Elemen ‘correctional’ ini kita akan sasarkan dan beri penekanan terhadap 18,000 pesalah yang menjalani hukuman kurang dari tiga tahun,” katanya dalam sidang media hari ini.

Sementara itu, Jabatan Penjara juga difahamkan mengalami kekurangan kekuatan anggota beruniform serta kakitangan awam.
“Sebanyak 1,300 badan beruniform serta 180 orang kakitangan awam diperlukan dan pihak kami akan menyegerakan proses pengisian jawatan khusus di sini.
“Jabatan ini mempunyai tugas yang sangat murni kerana berdepan dengan satu kelompok dalam masyarakat yang menjalani kehidupan mereka di bawah bumbung penjara.
“Sudah tentu penambahan ini ada implikasi kewangan tetapi ia munasabah, khususnya untuk kita tambah kekuatan anggota Jabatan Penjara,” katanya.
Seterusnya, KDN juga dalam perancangan menaik taraf premis penjara yang dibina sejak 70-an bagi menampung penghuni penjara yang dianggarkan sebanyak 74,000 orang di seluruh negara setakat ini.
“Kita mempunyai perancangan untuk mempunyai aset-aset baharu atau premis baharu. Sedaya mungkin kita tidak mahu ada penambahan penjara baharu sebab kita mahu kurangkan kadar jenayah, sabitan sekaligus dapat mengurangkan penghuni penjara.
“Kita masukkan dalam pelan perancangan dan kenal pasti beberapa penjara lama yang masih wujud dan boleh diguna pakai.” katanya. – KOSMO! ONLINE


PH adakan mesyuarat, bincang persiapan PRN
Oleh TUAN NURHIDAYAH TUAN AB.GHANI

3 Januari 2023, 5:33 pm
KAJANG – Setiausaha Agung Pakatan Harapan (PH), Datuk Seri Saifuddin Nasution Ismail memaklumkan bahawa PH bakal mengadakan mesyuarat rasmi berhubung persiapan Pilihan Raya Negeri (PRN) pada Sabtu ini.
“Saya jarang nak komen berkenaan politik semasa menjalankan tugas rasmi, cuma saya nak beritahu pada 7 Januari ini, hari Sabtu, pada pukul 4 petang Majlis Presiden PH akan mengadakan mesyuarat rasmi tahun ini.
“Saya percaya kita akan bincang ‘post-mortem’ Pilihan Raya Umum ke-15 (PRU15) dan persiapan PRN di enam negeri yang bakal berlangsung nanti,” katanya dalam sidang akhbar di Jabatan Penjara di sini hari ini.
Beliau yang juga Menteri Dalam Negeri melakukan lawatan rasmi ke Ibu Pejabat Jabatan Penjara, selepas dilantik menerajui kementerian tersebut.
Dalam pada itu, enam negeri yang terlibat adalah Pulau Pinang, Negeri Sembilan, Kedah, Kelantan, Terengganu dan Selangor, manakala PRN dijangka berlangsung kurang daripada enam bulan. – KOSMO! ONLINE


Beijing berang 12 negara bendung kemasukan pelancong China
Oleh KOSMO!

3 Januari 2023, 4:51 pm
BEIJING –  China hari ini mengecam pelaksanaan keperluan ujian baharu Covid-19 oleh  sekitar 12 negara terhadap penumpang yang melakukan perjalanan ke luar negara dari wilayahnya dan memberi amaran bahawa Beijing akan mengambil langkah tindak balas.
Amerika Syarikat,  Kanada , Perancis dan Jepun adalah antara sebilangan negara yang kini mewajibkan pelawat dari China menunjukkan keputusan negatif ujian Covid-19 sebelum ketibaan berikutan lonjakan kes di negara komunis itu.
“Sebilangan negara melaksanakan sekatan kemasukan menyasarkan pelawat China. Ini di sebalik ketiadaan asas saintifik, manakala sebilangan amalan terbabit tidak boleh diterima,” kata jurucakap kementerian luar, Mao Ning dalam taklimat rutin sambil menambah, China akan mengambil langkah tindak balas berdasarkan balasan setimpal.
China menyaksikan peningkatan mendadak jangkitan selepas sekatan ketat dasar sifar Covid yang dilaksanakan selama beberapa tahun, dilonggarkan bulan lalu tanpa sebarang  amaran ataupun persiapan.
 Langkah penarikan semula dasar sifar Covid itu menyebabkan hospital dan pusat pembakaran mayat di negara itu tidak dapat menampung bilangan pesakit dan mayat yang terlalu banyak.
Akhir Disember lalu, Beijing menyatakan bahawa pelawat tidak lagi perlu menjalani kuarantin, menyebabkan penduduknya berpusu-pusu keluar negara untuk melancong atau atas sebab lain.

Negara-negara dunia menyebut tentang kurangnya ketelusan China mengenai data  jangkitan  dan risiko kemunculan varian baharu sebagai sebab untuk mengehadkan kemasukan rakyatnya.
Berdasarkan angka rasminya, China merekodkan cuma 22 kematian Covid-19 sejak Disember tahun lalu selepas menyempitkan kriteria kematian akibat jangkitan koronavirus. – AFP


Wanita curang dengan menantu sendiri mohon maaf
Oleh KOSMO!

3 Januari 2023, 5:00 pm
JAKARTA – Ibu kepada seorang wanita di Indonesia yang didakwa curang dengan menantunya sendiri akhirnya membuat permohonan maaf dan mengakui kesalahannya yang telah memusnahkan hubungan kekeluargaan, lapor akhbar Radar Solo.
Berdasarkan tangkap layar pesanan ringkas dalam aplikasi WhatsApp yang tular di media sosial, wanita berkenaan berkata, selepas kejadian itu didedahkan, dia dibenci oleh ramai orang.
“Semenjak berita ini (kecurangan) tular di media sosial, seluruh keluarga kita sudah musnah.
“Mama sangat malu. Biarkan mama mati sahaja agar kamu bahagia. Mama tidak kuat, kamu ialah satu-satunya anak mama,” demikian menurut kata-kata wanita tersebut.
Dia bagaimanapun mengingatkan anak perempuannya, Norma Risma agar tetap berbakti kepada dirinya kerana dia yang telah melahirkan wanita itu.
“Bagaimanapun kesalahan ibu bapa, saya tetap ibu kandung kamu. Syurga di telapak kaki ibu,” katanya.

Kisah mengenai kecurangan wanita tersebut dengan menantu lelakinya, Rozy Zay dibongkorkan Norma sendiri menerusi pendedahannya di laman TikTok baru-baru ini.
Norma berkata, ibu dan bekas suaminya bahkan pernah ditangkap sedang berdua-duaan di rumah sewa mereka oleh orang ramai.
Disebabkan kejadian itu, Norma dan Rozy dikhabarkan telah bercerai selain bapanya juga telah menceraikan ibunya.– Agensi


Harga maksimum minyak masak botol kekal
Oleh KAMARIAH KHALIDI

3 Januari 2023, 4:39 pm
PUTRAJAYA – Harga minyak masak sawit tulen kemasan botol satu, dua, tiga dan lima kilogram (kg) bagi tempoh 8 Januari hingga 7 Februari depan, akan dikekalkan.
Menurut Kementerian Perdagangan Dalam Negeri dan Kos Sara Hidup (KPDN), harga maksimum minyak masak botol itu kekal walaupun harga purata minyak sawit mentah (CPO) di pasaran dunia mengalami peningkatan pada bulan Disember 2022.
“Kerajaan ingin mengucapkan terima kasih kepada pemain industri pengeluar minyak masak sawit tulen melalui libat urus yang dijalankan telah bersetuju mengekalkan harga runcit minyak masak sawit tulen kemasan botol pada harga sedia ada sebagai usaha bersama untuk membantu rakyat mengurangkan kos sara hidup.
“Kerajaan menerusi KPDN telah menetapkan harga runcit maksimum terkini bagi minyak masak sawit tulen kemasan botol di bawah Perintah Kawalan Harga dan Antipencatutan (Penentuan Harga Maksimum Bagi Minyak Masak) 2022.
“Kawalan harga ini dilaksanakan mengikut kaedah harga siling bergerak berdasarkan purata harga minyak sawit mentah dunia,” katanya dalam kenyataan hari ini.
Jelasnya, harga runcit maksimum bagi tempoh tersebut adalah RM6.90 bagi kemasan botol 1 kg, RM13.30 (2 kg), RM19.60 (3 kg) dan RM30.90 bagi lima kilogram.

KPDN berkata, mana-mana pihak yang didapati menjual melebihi harga maksimum boleh diambil tindakan di bawah Akta Kawalan Harga dan Antipencatutan 2011.
“Mereka tersebut juga boleh dikenakan denda oleh mahkamah sehingga RM100,000 atau dipenjarakan tidak melebihi tiga tahun atau kedua-duanya manakala bagi syarikat boleh didenda sehingga RM500,000,” tegasnya.
Dalam pada itu, KPDN turut menggalakkan pengguna untuk menjadi mata dan telinga kerajaan untuk menyalurkan maklumat berkaitan pelanggaran undang-undang membabitkan harga runcit minyak masak sawit tulen di pasaran secara rasmi melalui saluran Whatsapp ke 019- 279 4317 / 019-848 8000 atau Portal e-aduan.kpdnhep.
Pengguna juga boleh membuat aduan menerusi pusat panggilan 1-800-886-800, emel [email protected], Ez ADU KPDNHEP atau Pusat Arahan Penguatkuasaan (ECC) 03-8882 6088/6245. – KOSMO! ONLINE


Jenayah samun guna pistol Revolver di P. Pinang tumpas
Oleh SAFINA RAMLI

3 Januari 2023, 4:59 pm
GEORGE TOWN – Polis berjaya menyelesaikan lebih 10 kes samun termasuk menggunakan senjata api selepas menahan lima lelaki tempatan dalam serbuan berasingan di Pulau Pinang baru-baru ini.
Ketua Polis Negeri, Datuk Mohd. Shuhaily Mohd. Zain berkata, penahanan geng pertama melibatkan dua lelaki tempatan berusia 26 dan 30 tahun dipercayai aktif menyamun menggunakan senjata sejak awal Disember lalu.
Dua suspek itu ditahan selepas polis menerima laporan kes samun bersenjata di Bukit Mertajam pada pukul 10 malam, 9 Disember lalu.
“Suspek ditahan pada pukul 12.01 tengah malam, 1 Januari lalu di tepi jalan di Jalan Berjaya dan Taman Desa Damai, Bukit Mertajam.
“Ketika ditahan, salah seorang suspek menyimpan sepucuk Revolver .38, dua kelongsong dan tiga butir peluru. Kita tidak menolak kemungkinan, mereka mahu menyamun kedai serbaneka di kawasan tersebut,” katanya pada sidang akhbar di Ibu Pejabat Polis Kontinjen (IPK) Pulau Pinang, di sini hari ini.
Mohd. Shuhaily memberitahu, hasil penahanan itu, polis berjaya menyelesaikan enam kes samun bersenjata api di Seberang Perai Tengah (SPT).

Siasatan awal mendapati mereka menyasarkan kedai serbaneka yang beroperasi lewat malam dengan melarikan wang hasil jualan serta telefon bimbit.
Turut dirampas dua buah motosikal jenis Yamaha 125z dan SYM, sebuah kereta, dua buah telefon bimbit, sebilah parang, empat topi keledar dan dua beg silang milik suspek.
Jelas beliau, penahanan geng samun kedua pula melibatkan dua suspek lelaki tempatan berusia 24 dan 25 tahun pada 25 Disember lalu di Kepala Batas, dekat sini.
“Kedua-dua suspek ditahan  kerana disyaki terlibat kes samun kedai serbaneka di Seberang Perai Utara (SPU) dengan menggunakan parang.
“Sejumlah tiga kes samun dan satu kes curi motosikal berjaya diselesaikan melibatkan daerah SPU dan kedua-dua suspek kini direman sehingga 4 Januari ini bagi membantu siasatan,” katanya.
Sementara itu, dalam kes berasingan, seorang lagi suspek lelaki berusia 30 tahun ditahan di George Town, di sini 30 Disember selepas terlibat dalam kes ragut pada 28 Disember lalu di Jalan Rafaie, Tanjung Bungah di sini. -KOSMO! ONLINE